#2605: Suami dan Tanggungjawab Suami Dalam Pengurusan Mengkafankan Isteri

Soalan:
Assalamualaikum Dato’ Seri. Bolehkah suami mengkafankan jenazah isterinya dan tanggungjawab siapakah dalam menyediakan kain kafan tersebut?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Memandikan dan mengkafankan jenazah adalah suatu kewajipan yang diletakkan di dalam fardhu kifayah. Hal ini bermakna, kewajipan itu wajib ke atas masyarakat di sesuatu tempat, dan kewajipan itu hanya akan terangkat atau dikira selesai apabila sebahagian daripada masyarakat menunaikan tanggungjawab tersebut.
Kewajipan memandikan jenazah dan mengkafankannya ini berasal daripada arahan Nabi SAW ketika berlakunya tragedi seorang lelaki yang mati akibat terjatuh daripada unta, maka diseru untuk dimandikan jenazahnya, sepertimana hadith yang diriwayatkan oleh Ibn Abbas R.Anhuma:
اغْسِلُوهُ بِمَاءٍ وَسِدْرٍ, وَكَفِّنُوهُ فِي ثَوْبَيْنِ
Maksudnya: “Mandikanlah dia dengan air yang dicampur daun bidara dan kafanilah dengan dua helai kain”
Riwayat al-Bukhari (1850) dan Muslim (1206)
Selain itu, dalil yang menunjukkan kewajipan memandikan dan mengkafankan jenazah dapat dilihat ketika mana kewafatan puteri Nabi SAW, Saidatina Zainab. Ketika itu, Baginda SAW mengajarkan kaifiat-kaifiat atau tatacara pemandian jenazah. Hal ini sebagaimana hadith yang diriwayatkan oleh Umm Attiyyah al-Ansorriyah, katanya:
دَخَلَ عَلَيْنَا رَسُولُ اللَّهِ صلى الله عليه وسلم وَنَحْنُ نَغْسِلُ ابْنَتَهُ فَقَالَ ” اغْسِلْنَهَا ثَلاَثًا أَوْ خَمْسًا أَوْ أَكْثَرَ مِنْ ذَلِكَ بِمَاءٍ وَسِدْرٍ، وَاجْعَلْنَ فِي الآخِرَةِ كَافُورًا، فَإِذَا فَرَغْتُنَّ فَآذِنَّنِي ”. فَلَمَّا فَرَغْنَا آذَنَّاهُ، فَأَلْقَى إِلَيْنَا حِقْوَهُ فَقَالَ ” أَشْعِرْنَهَا إِيَّاهُ .
Maksudnya: Rasulullah SAW telah masuk kepada kami ketika mana kami memandikan jenazah puteri baginda, lalu Baginda bersabda: “ Mandikan dia dengan tiga kali, atau lima atau lebih daripada otu, dengan air dan bidara kemudian letakkan bersama kapur barus pada mandian yang akhir. Apabila kamu selesai, maklumkan kepadaku” setelah kami selesai kami memaklumkan kepada Baginda SAW dan memberikan kain kepada kami, dan bersabda “kafankan dia dengan dengan sarung ini”
Riwayat Muslim (939)
Hukum Suami Mengkafankan Isterinya
Dalam menjawab persoalan ini, dalam isu seorang lelaki memandikan dan mengkafankan jenazah isterinya, para fuqaha’ berbeza pandangan berkenaannya, tetapi jumhur fuqaha menyatakan bahawa harus suami memandikan jenazah isterinya sebagaimana yang diriwayatkan bahawa Saidina Ali R.A memandikan jasad Fatimah R.Anha. Begitu juga terdapat riwayat daripada Nabi SAW yang menunjukkan bahawa seorang suami boleh memandikan dan mengkafankan jasad isterinya, Hal ini berdasarkan sebuah hadith yang diriwayatkan oleh Umm al-Mu’minin A’isyah R.Anha, katanya:
 رَجَعَ رَسُولُ اللَّهِ صلى الله عليه وسلم مِنَ الْبَقِيعِ فَوَجَدَنِي وَأَنَا أَجِدُ صُدَاعًا فِي رَأْسِي وَأَنَا أَقُولُ وَارَأْسَاهُ فَقَالَ ”بَلْ أَنَا يَا عَائِشَةُ وَارَأْسَاهُ”. ثُمَّ قَالَ ”مَا ضَرَّكِ لَوْ مِتِّ قَبْلِي فَقُمْتُ عَلَيْكِ فَغَسَّلْتُكِ وَكَفَّنْتُكِ وَصَلَّيْتُ عَلَيْكِ وَدَفَنْتُكِ
Maksudnya:
 Rasulullah S.A.W telah pulang daripada al-Baqi’ dan baginda menemui aku dalam keadaan sakit kepala, lalu aku mengatakan: Alangkah sakitnya kepalaku. Maka baginda bersabda: Bahkan aku, alangkah sakit kepalaku wahai A’isyah. Kemudian sabda baginda: Tidak menjadi masalah buatmu, sekiranya kamu mati sebelum aku nescayalah aku sendiri yang akan menguruskan jenazahmu, aku mandikan kamu, kafankan kamu, solatkan ke atas jenazahmu, dan kebumikan kamu.
Riwayat Ahmad (25950), al-Nasaie di dalam
al-Sunan al-Kubra
 (7080) dan Ibn Majah  (1465), Syeikh Syuaib al-Arnout di dalam
Takhrij Syarh al-Sunnan
 (5/309) menyatakan hadith ini Qawiy (kuat)
Berdasarkan kepada hadith di atas, jelas menunjukkan bahawa Nabi SAW sendiri yang akan memandikan dan mengkafankan isteri baginda iaitu Aisyah R.Anha sekiranya beliau pergi dahulu meninggal dunia sebelum Nabi SAW. Ini merupakan isyarat yang menggambarkan keharusan seorang suami memandikan dan mengkafankan jenazah isterinya.
Adakah Menyediakan Kain Kafan merupakan Kewajipan Suami?
Dalam hal ini, Mazhab Abu Hanifah, al-Syafi’iyyah, pendapat dalam mazhab Maliki, dan riwayat daripada mazhab Ahmad bahawa suami wajib menyediakan kafan untuk isterinya. Imam al-Nawawi berkata: “Apabila isteri meninggal dunia, adakah suami wajib menyediakan kain kafan? Terdapat dua pendapat dan pendapat yang paling sahih antara keduanya di sisi jumhur ulama’ dalam mazhab al-Syafi’i ialah diwajibkan ke atas suami untuk menyediakannya. (Lihat
al-Majmu’
, 5/148)
Syeikh Abdullah bin Hamid telah memilih pendapat bahawa wajib bagi suami untuk menyediakan kain kafan isterinya. Syeikh tersebut menyatakan dalam penjelasannya mengenai perkara yang dinyatakan dalam kitab al-Raudh al-Murabba’: ‘Suami wajib menanggung kain kafan isterinya, walaupun dia kaya.’ Ini adalah menurut Mazhab Hanbali, kerana suami memberi nafkah kepada isterinya semasa hidupnya sebagai ganti nikmat yang diperoleh daripadanya. Oleh itu, nafkah itu sebagai gantian pula, dan jika isteri meninggal dunia, nikmat tersebut terputus, maka tidak wajib bagi suami untuk menanggung kain kafannya, tetapi tugas penyediaan kain kafan tersebut dilakukan oleh ahli keluarganya, dan ini adalah pandangan yang jarang berlaku. Adapun pendapat majoriti ulama, mereka berpendapat bahawa suami wajib menanggung kain kafan isterinya, walaupun hubungan perkahwinan dan nikmat sudah terputus. Hal ini kerana kesan perkahwinan itu masih ada, maka dia hendaklah memandikan jenazah isterinya, dan isteri pula memandikan jenazahnya, serta menunggu tempoh ‘iddah selama empat bulan dan sepuluh hari, ini adalah baki daripada perkahwinan itu. Maka demikian juga, wajib baginya menanggung kain kafan isterinya, memberikan upah untuk penggalian kubur, memandikan jenazah, dan perkara seumpamanya. Inilah pandangan majoriti dan ia memiliki landasan yang kukuh, kerana kesan perkahwinan masih ada, maka wajiblah baginya menanggung kain kafan isterinya.” (Lihat
Ikhtiyarat Syeikh Abdullah bin Hamid wa Ara’ahu al-Fiqhiyah
, 2/72-73)
Kesimpulan
Sebagai kesimpulan, kami katakan bahawa harus dan dibolehkan bagi seorang suami untuk memandikan dan mengkafankan jenazah isterinyanya dan begitu juga seorang isteri boleh memandikan dan mengkafankan jenazah suaminya. Hal ini kerana tidak terdapat nas yang melarang dalam isu ini, menjadikan hukumnya kekal kepada hukum asal iaitu harus. Selain itu, dari sudut kewajipan penyediaan kain kafan isteri adalah menjadi tanggungjawab suami berdasarkan hujjah yang kami katakan di atas.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 14 Ogos 2023 bersamaan 28 Muharram 1445 H


#2606: Hikmah Pensyariatan Hukuman Potong Tangan Ke Atas Pencuri

Soalan:
Assalamualaikum warahmatullah wabarakatuh dato’ saya ingin bertanya apakah hikmah potong tangan bagi pencuri sepertimana yang telah disyariatkan ?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَالسَّارِقُ وَالسَّارِقَةُ فَاقْطَعُوا أَيْدِيَهُمَا جَزَاءً بِمَا كَسَبَا نَكَالًا مِّنَ اللَّهِ ۗ وَاللَّهُ عَزِيزٌ حَكِيمٌ
Maksudnya
:
Dan orang lelaki yang mencuri dan orang perempuan yang mencuri maka (hukumnya) potonglah tangan mereka sebagai satu balasan dengan sebab apa yang mereka telah usahakan, (juga sebagai) suatu hukuman pencegah dari Allah. Dan (ingatlah) Allah Maha Kuasa, lagi Maha Bijaksana.
(Surah al-Maidah:38)
Abu Bakar al-Jazairi ketika menafsirkan ayat di atas beliau menyatakan: sesiapa yang mencuri harta lebih daripada seperempat dinar atau lebih daripada itu dari harta simpanan yang disimpan, dan dia adalah seorang yang baligh dan berakal, maka dia akan dihadapkan kepada hakim. Yang demikian juga bagi pencuri wanita, maka hukumnya adalah dipotong tangan kanan pencuri itu dari pergelangan tangan, begitu juga dengan tangan pencuri wanita. Hukuman tersebut sebagai balasan atas kezaliman yang telah dilakukan kerana mencuri harta orang lain secara haram. Ini merupakan pembalasan dari Allah SWT bagi mereka dan menjadikan mereka sebagai iktibar agar orang lain tidak mencuri harta orang lain melalui jalan pencurian yang diharamkan. (Lihat
Aisar al-tafasir
,1/629)
Diriwayatkan daripada  Abu Hurairah R.A, sabda Baginda SAW:
إِذَا سَرَقَ السَّارِقُ فَاقْطَعُوا يَدَهُ، وَإِنْ عَادَ فَاقْطَعُوا رِجْلَهُ، فَإِنْ عَادَ فَاقْطَعُوا يَدَهُ، فَإِنْ عَادَ فَاقْطَعُوا رِجْلَهُ
Maksudnya
: “
Apabila seorang pencuri mencuri, maka potonglah tangannya. Jika ia mencuri lagi maka potonglah kakinya. Jika ia mencuri lagi, maka potonglah tangannya dan jika ia mencuri lagi maka potonglah kakinya.
”
Riwayat al-Daraqutni dalam al-Sunan (3392)
Dalil- dalil di atas menunjukkan bahawa hukuman bagi pencuri lelaki ataupun perempuan adalah dipotong tangan. Ia sebagai balasan dari perbuatan mengambil hak orang lain secara batil dan bertujuan memberi pengajaran kepada orang lain supaya tidak melakukan perbuatan haram seperti itu.
Menjawab bagi persoalan di atas, kami katakan mencuri merupakan perbuatan yang ditegah oleh syara’ dan syara’ telah menetapkan hukuman yang berat bagi pencuri lelaki ataupun perempuan. Terdapat banyak larangan dalam al-quran mahupun hadith nabi tentang  mengambil harta orang lain secara batil antaranya ialah  firman Allah SWT:
وَلَا تَأْكُلُوا أَمْوَالَكُم بَيْنَكُم بِالْبَاطِلِ
Maksudnya:
 “Dan janganlah kamu makan (atau mengambil) harta (orang-orang lain) di antara kamu dengan jalan yang salah,
(Surah al-Baqarah:188)
Selain itu, Nabi SAW turut bersabda melalui hadith yang diriwayatkan daripada Abu Hurairah:
كُلُّ الْمُسْلِمِ عَلَى الْمُسْلِمِ حَرَامٌ، دَمُهُ، وَمَالُهُ، وَعِرْضُهُ
Maksudnya
:
“Hak setiap muslim ke atas muslim yang lain adalah haram (baginya mencerobohi) maruahnya, hartanya dan darahnya.”
Riwayat Muslim (2564)
Hadith ini menunjukkan kewajipan seseorang muslim terhadap saudaranya yang lain, iaitu haram ke atasnya untuk menumpahkan darah saudara muslim yang lain dan mencerobohi hartanya seperti mencuri atau merompak atau menipu dalam urusan jual beli. (Lihat
al-Adab al-Nabawi
, 1/137)
Antara hikmah pensyariatan hukuman hudud bagi pencuri seperti memotong tangan adalah sebagaimana berikut:

Menjaga kemaslahatan umum

Sebagai pengajaran bagi sesiapa yang berniat untuk mencuri harta orang lain

Membersihkan pencuri dari dosa yang telah dilakukan

Menegakkan keamanan dan ketenangan dalam masyarakat serta melindungi harta. (Lihat
al-Mausu’ah al-Fiqhiyyah
,3/235)
Telah dinyatakan dalam Mausu’ah al-Ijma’ bahawa: Salah satu tujuan Syariah Islam adalah menjaga harta yang telah Allah jadikan amanah di tangan manusia untuk digunakan dalam ketaatan kepada-Nya dan bagi tujuan mengimarahkan bumiNya  yang dijadikan sebagai tempat untuk menegakkan syariatnya. Oleh kerana itu, Allah menggalakkan  perdagangan secara halal dan mengharamkan segala bentuk keuntungan yang haram  seperti penindasan, kezaliman, dan riba. Yang paling buruk dan paling keji di antara hal tersebut adalah pencurian, kerana itu merupakan perbuatan keji yang mengakibatkan  keamanan terganggu  serta menimbulkan ketakutan di hati orang ramai. Maka Allah menetapkan hukuman bagi  pencuri  yang memenuhi syarat-syarat yang boleh dijatuhkan  hukuman ke atasnya dengan memutuskan tangan kanannya. (Lihat
Mausu’ah al-Ijma’ fi Fiqh al-Islami
,10/36)
Justeru kami katakan sebagai seorang muslim hendaklah menjauhi perbuatan mencuri kerana perkara tersebut ditegah oleh syara’ dan hukumannya amatlah berat kerana memakan harta orang lain dengan cara yang batil.
Semoga Allah memberikan kefahaman yang jelas dalam melaksanakan syariatnya dan kami akhiri dengan doa:
اللَّهُمَّ إِنَّا ظَلَمْنَا أَنْفُسَنَا ظُلْمًا كَثِيرًا، ولَا يَغْفِرُ الذُّنُوبَ إلَّا أنْتَ، فَاغْفِرْ لَنَا مَغْفِرَةً مِنْ عِنْدِكَ، وَارْحَمْنَا، إِنَّكَ أَنْتَ الْغَفُورُ الرَّحِيمُ
Maksudnya
:
“Ya Allah! Sungguh kami telah menzalimi diri kami dengan kezaliman yang banyak, sedangkan tidak ada yang dapat mengampuni dosa-dosa kecuali Engkau. Maka ampunilah kami dengan suatu pengampunan dari sisi-Mu, dan rahmatilah kami. Sesungguhnya Engkau Maha Pengampun lagi Maha Penyayang.”
Wallahua’lam
Bertarikh: 14 Ogos 2023 bersamaan 28 Muharram 1445 H


#2607: Berbalas Surat dengan Orang yang Kita Sukai

Soalan:
Assalamualaikum w.b.t Dato’ Seri. Apakah hukum berbalas surat dengan seseorang yang kita sukai (
crush
)? Saya tahu bercinta sebelum nikah itu haram, namun apakah hukumnya jika sekadar berbalas surat?
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Kami mulakan dengan firman Allah SWT:
وَلَا تَقْرَبُوا الزِّنَا ۖ إِنَّهُ كَانَ فَاحِشَةً وَسَاءَ سَبِيلًا
Maksudnya:
 “Dan janganlah kamu menghampiri zina, sesungguhnya zina itu adalah satu perbuatan yang keji dan satu jalan yang jahat (yang membawa kerosakan).”
(Surah al-Isra’: 32)
Imam Ibn Kathir mengatakan, Allah SWT melarang hamba-hamba-Nya dari perbuatan zina dan juga perkara yang membawa dekat kepada zina seperti sebab-sebab dan seruan-seruannya. “Sesungguhnya zina itu adalah suatu perbuatan keji”, yakni dosa yang besar dan suatu jalan yang buruk. (Lihat
Tafsir al-Quran al-‘Azim
, 5/67)
Antara perkara-perkara yang boleh mendekat diri seseorang kepada zina termasuklah dengan  pandangan, ucapan, dan bayangan serta keinginan dalam hati. Ini
thabit
berdasarkan hadith yang daripada Abu Hurairah R.A bahawa Rasulullah SAW bersabda:
إِنَّ اللَّهَ كَتَبَ عَلَى ابْنِ آدَمَ حَظَّهُ مِنَ الزِّنَا، أَدْرَكَ ذَلِكَ لاَ مَحَالَةَ، فَزِنَا العَيْنِ النَّظَرُ، وَزِنَا اللِّسَانِ المَنْطِقُ، والقلب تَمَنَّى وَتَشْتَهِي، وَالفَرْجُ يُصَدِّقُ ذَلِكَ كُلَّهُ وَيُكَذِّبُهُ
Maksudnya:
“Sesungguhnya Allah telah menetapkan bahagian zina untuk setiap anak Adam, dia akan mendapatkannya dan tidak boleh dihindari, maka zina mata dengan melihat, zina lidah dengan ucapan, zina hati dengan membayangkan dan merasakan syahwat, sedangkan kemaluan membenarkan semua itu atau mendustakannya.”
Riwayat al-Bukhari (6243) dan Muslim (2657)
Berdasarkan dalil di atas, jelas menunjukkan bahawa perintah Allah SWT supaya “jangan mendekati zina” melalui apa cara atau jalan sekalipun yang boleh membawa kepadanya seperti pandangan mata, sentuhan, pertuturan yang memikat, dan berkhalwat. Semua perkara ini jika bertujuan untuk memenuhi syahwat hati maka hukumnya adalah haram dan wajib dijauhi, walaupun dikira sebagai dosa-dosa kecil.
Ini juga bertepatan dengan kaedah usul fiqh yang menyebut:
مَا لَا يَتِمُّ الوَاجِبُ إِلَّا بِهِ فَهُوَ وَاجِبٌ
Maksudnya:
“Suatu kewajiban yang tidak sempurna melainkan dengannya maka ia juga wajib.”
Perkaitan antara hujjah yang kami bawakan ini dengan persoalan yang diajukan adalah, apabila seseorang melakukan interaksi dengan seseorang yang disukai atau
crush
, pasti akan timbulnya suatu perasaan ingin mendekatinya sedikit demi sedikit. Ketahuilah bahawa apa-apa maksiat yang melibatkan antara lelaki dengan perempuan pasti bermula dengan pelbagai cara interaksi yang tidak berlandaskan dengan cara yang dibenarkan oleh syara‘. Maka perbuatan ini sendiri dengan jelas merupakan salah satu pintu yang melorongkan kita ke arah kancah penzinaan.
Hal ini kerana berbalas surat merupakan salah satu cara berinteraksi dengan percakapan, tetapi diinterpretasikan dalam bentuk penulisan. Dan perbuatan ini juga akan merupakan punca utama untuk timbulnya pelbagai perasaan dalam diri  seseorang, seperti menjadi bermudah-mudah dalam perbualan antara bukan mahram dan kelunakan dalam ucapan, yang seringkali mengundang kekaguman dan keterpesonaan.
Sedangkan Allah SWT telah berfirman:
فَلَا تَخْضَعْنَ بِالْقَوْلِ فَيَطْمَعَ الَّذِي فِي قَلْبِهِ مَرَضٌ
Maksudnya:
“Oleh itu janganlah kamu berkata-kata dengan lembut manja (semasa bercakap dengan lelaki bukan mahram) kerana yang demikian boleh menimbulkan keinginan orang yang ada penyakit dalam hatinya (menaruh tujuan buruk kepada kamu).”
(Surah al-Ahzab: 32)
Imam Fakhr al-Din al-Razi ketika menafsir ayat di atas berkata, janganlah kamu bercakap perkataan yang tidak sopan dan berunsur kelucahan satu pun, kerana yang demikian menyebabkan orang yang  hati berpenyakit berniat jahat. (Lihat
Mafatih Al-Ghaib
, 6/461)
Kelunakan dalam kata-kata ini juga akan menjadi kunci bagi syaitan dan iblis untuk membuka pintu maksiat, menghasut anak-anak adam melakukan perkara yang diharamkan oleh Allah SWT. Pada permulaannya mungkin hanya sekadar kelunakan berkata-kata dan bermanis mulut yang mana hukum asalnya adalah harus kerana ia merupakan suatu bentuk kesopanan. Akan tetapi, ia kemudiannya akan berpindah kepada keghairahan dan kerinduan, dan kemudian berakhir dengan pertemuan dan bersua muka.
Di dalam al-Quran, Allah SWT dengan jelas melarang kita untuk mengikuti jejak langkah syaitan ini kerana  ia akan membawa kita kepada kebinasaan. Ini berdasarkan firman Allah SWT:
۞ يَا أَيُّهَا الَّذِينَ آمَنُوا لَا تَتَّبِعُوا خُطُوَاتِ الشَّيْطَانِ ۚ وَمَن يَتَّبِعْ خُطُوَاتِ الشَّيْطَانِ فَإِنَّهُ يَأْمُرُ بِالْفَحْشَاءِ وَالْمُنكَرِ ۚ
Maksudnya:
“Wahai orang-orang yang beriman, janganlah kamu menurut jejak langkah Syaitan; dan sesiapa yang menurut jejak langkah Syaitan, maka sesungguhnya Syaitan itu sentiasa menyuruh (pengikut-pengikutnya) melakukan perkara yang keji dan perbuatan yang mungkar.”
(Surah al-Nur: 21)
Mungkin sebahagian kita akan mempersoalkan, mana mungkin dengan sekadar berbalas surat antara lelaki dan wanita boleh berakhir dengan sesuatu yang sangat dahsyat seperti zina. Renungilah sebuah kisah yang menceritakan bahawa syaitan itu tidak akan pernah meninggalkan lelaki dan perempuan berduaan aman daripada sebarang fitnah.
Ini berdasarkan hadith yang diriwayatkan daripada Ali bin Abi Talib R.A bahawa Rasulullah SAW pernah memalingkan wajah al-Fadhl bin ‘Abbas apabila dia melihat seorang wanita, seraya Baginda SAW bersabda:
رَأَيْتُ شَابًّا وَشَابَّةً فَلَمْ آمَنِ الشَّيْطَانَ عَلَيْهِمَا
Maksudnya:
“Aku melihat seorang pemuda dan seorang pemudi, dan syaitan tidak akan meninggalkan keduanya aman.”
Riwayat al-Tirmizi (885) dan Ahmad (1348)
Syeikh al-Islam Ibn Taimiyyah mengatakan, prinsip asasnya adalah apa-apa yang menjadi punca kepada fitnah adalah tidak dibenarkan. Oleh itu, pintu kepada keburukan perlu ditutup, kecuali jika terdapat manfaat yang kuat yang tidak bertentangan dengan syara‘. (Lihat
Majmu‘ al-Fatawa
, 15/419)
Kesimpulan
Perbuatan saling berbalas surat antara bukan mahram berlainan jantina adalah haram kerana ia merupakan salah satu jalan yang boleh membawa kepada sesuatu yang lebih teruk.
Kami menasihatkan agar masyarakat muslim berpegang teguh dengan perintah Allah SWT, dan alangkah baiknya kalau kita dapat mencontohi keteguhan iman Nabi Allah Yusuf A.S apabila diuji dengan fitnah wanita sehinggakan  beliau lebih rela memilih dipenjarakan berbanding terjerumus ke dalam kancah zina. Firman Allah SWT:
قَالَ رَبِّ السِّجْنُ أَحَبُّ إِلَيَّ مِمَّا يَدْعُونَنِي إِلَيْهِ ۖ وَإِلَّا تَصْرِفْ عَنِّي كَيْدَهُنَّ أَصْبُ إِلَيْهِنَّ وَأَكُن مِّنَ الْجَاهِلِينَ
Maksudnya:
“Yusuf (merayu kehadrat Allah Taala dengan) berkata: ‘Wahai Tuhanku! Aku lebih suka kepada penjara dari apa yang wanita-wanita itu ajak aku kepadanya. Dan jika Engkau tidak menjauhkan daripadaku tipu daya mereka, mungkin aku akan cenderung kepada mereka, dan aku menjadi dari orang-orang yang tidak mengamalkan ilmunya’.”
(Surah Yusuf: 33)
Kami akhiri dengan sebuah hadith yang boleh menjadi pedoman kepada kita agar sentiasa menjaga pergaulan antara lelaki dan wanita. Diriwayatkan daripada Usamah bin Zaid dan Sa‘id bin Zaid R.Anhuma bahawa Rasulullah SAW bersabda:
مَا تَرَكْتُ بَعْدِي فِي النَّاسِ فِتْنَةً أَضَرَّ عَلَى الرِّجَالِ مِنَ النِّسَاءِ
Maksudnya:
“Selepas aku meninggal, tidak ada fitnah yang lebih memudharatkan pada manusia melainkan fitnah perempuan ke atas lelaki.”
Riwayat al-Bukhari (5096) dan Muslim (2741)
Wallahu a‘lam
Bertarikh: 14 Ogos 2023 bersamaan 28 Muharram 1445 H


#2608: Azan Seorang Diri Tanpa Jemaah

Soalan:
Assalamualaikum Dato’ Seri. Adakah seseorang itu tetap dituntut untuk melaungkan azan sekalipun dia bersendirian tanpa jemaah? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, azan merupakan salah satu dari syiar agama Islam yang bertujuan untuk memberitahu bahawa telah masuknya waktu bagi solat-solat fardhu. Demikian juga iqamah dilaungkan dengan tujuan untuk memberitahu bahawa solat akan didirikan. Azan disyariatkan apabila masuk sahaja waktu solat seperti yang disebut dalam sebuah hadis yang diriwayatkan oleh Malik bin al-Huwairith R.A beliau berkata bahawa Rasulullah S.A.W bersabda :
فَإِذَا حَضَرَتِ الصَّلاَةُ فَلْيُؤَذِّنْ لَكُمْ أَحَدُكُمْ
Maksudnya
: “
Maka apabila waktu solat telah masuk, hendaklah salah seorang daripada kamu melaungkan azan
.”
Riwayat al-Bukhari (628)
Syeikh Abdullah bin Hamid menyatakan, para fuqaha telah bersepakat mengenai pensyariatan azan dan iqamah secara umumnya, dan kedua-duanya termasuk dalam syiar zahir bagi agama Islam. Kalaulah penduduk suatu tempat bersepakat untuk meninggalkan kedua-duanya, maka mereka hendaklah diperangi. Sesungguhnya telah dinukilkan ijma‘ ulama ke atas perkara tersebut oleh al-Hafiz Ibn Hajar al-‘Asqalani, al-Qurtubi, Imam al-Nawawi dan lain-lain. (Lihat
Ikhtiyarat al-Syeikh Abdullah bin Hamid wa Ara’uhu al-Fiqhiyyah
, 1/244).
Hal ini adalah sepertimana dinyatakan dalam
al-Majmu‘
bahawa azan dan iqamah disyariatkan bagi solat fardhu lima waktu berdasarkan nas-nas yang sahih dan ijma‘. (Lihat
al-Majmu‘ Syarh al-Muhazzab
, 3/83). Begitu juga menurut Ibn Qudamah, umat telah bersepakat mengenai azan disyariatkan bagi solat fardhu lima waktu. (Lihat
al-Mughni
, 2/56).
Seterusnya, para ulama berbeza pendapat mengenai hukum azan dan iqamah secara umumnya kepada tiga pendapat:
Pendapat pertama
, azan dan iqamah adalah sunat muakkad. Ini adalah pendapat yang kuat (
rajih
) di sisi ulama mazhab Hanafi, salah satu pendapat bagi sebahagian ulama mazhab Maliki, pendapat yang paling sahih (
asah
) di sisi ulama mazhab Syafi‘i dan satu riwayat daripada Imam Ahmad. (Lihat
Badai‘ al-Sanai‘
, 1/146-147;
 Fath al-Qadir
, 1/240;
Mawahib al-Jalil
, 1/422-423;
al-Fawakih al-Dawani
, 1/171;
al-Majmu‘ Syarh al-Muhazzab
, 3/88, 3/90;
Mughni al-Muhtaj
, 1/317;
al-Mughni
, 1/250, 2/72).
Pendapat kedua
, azan dan iqamah fardhu kifayah. Ini merupakan pendapat sebahagian ulama mazhab Hanafi dan ulama mazhab Maliki pada masjid al-Jama‘at, salah satu pendapat dalam kalangan ulama mazhab Syafi‘i, dan pendapat yang sahih di sisi ulama mazhab hanbali bagi orang yang tidak bermusafir. (Lihat
Badai‘ al-Sanai‘
, 1/147;
Mawahib al-Jalil
, 1/422;
al-Taj wa al-Iklil
, 2/68;
al-Majmu‘ Syarh al-Muhazzab
, 3/88;
Kassyaf al-Qina‘
, 1/232).
Pendapat ketiga
, azan dan iqamah fardhu kifayah bagi solat Jumaat dan sunat bagi selainnya. Ini merupakan salah satu pendapat ulama mazhab Syafi‘i, dan salah satu pendapat bagi sebahagian ulama mazhab Hanbali. (Lihat
al-Majmu‘ Syarh al-Muhazzab
, 3/88;
al-Insaf
, 1/407).
Setiap daripada pendapat-pendapat ini terdapatnya dalil-dalil yang dikemukakan bagi menguatkannya. Akan tetapi kami fokuskan perbincangan ini pada soalan yang diajukan iaitu hukum azan dan iqamah pada hak orang yang mendirikan solat secara sendirian. Adapun mereka yang berpendapat azan dan iqamah secara umumnya adalah sunat muakkad, maka adalah lebih utama untuk ia turut dihukumkan sebagai sunat muakkad pada hak orang yang mendirikan solat secara sendirian.
Berbalik kepada soalan yang diajukan, secara ringkasnya, para ulama berbeza pendapat mengenai hukum azan dan iqamah pada hak orang yang mendirikan solat secara bersendirian kepada dua pendapat:
Pendapat pertama,
 azan dan iqamah adalah tidak diwajibkan. Ini merupakan pendapat jumhur ulama daripada kalangan Hanafiyyah, Malikiyyah, Syafi‘iyyah dan Hanabilah. (Lihat
al-Mabsut
, 1/133;
Badai‘ al-Sanai‘
, 1/152;
Mawahib al-Jalil
, 1/451;
al-Taj wa al-Iklil
, 1/421;
al-Majmu‘ Syarh al-Muhazzab
, 3/93;
al-Insaf
, 1/408;
al-Mughni
, 2/74).
Di antara dalilnya adalah hadith Abu Hurairah R.A mengenai
al-Rajul al-Musi’ Solatahu
 (الرجل المسئ صلاته), di mana Nabi SAW bersabda kepadanya:
إِذَا قُمْتَ إِلَى الصَّلاَةِ فَكَبِّرْ، ثُمَّ اقْرَأْ مَا تَيَسَّرَ مَعَكَ مِنَ القُرْآنِ، ثُمَّ ارْكَعْ حَتَّى تَطْمَئِنَّ رَاكِعًا، ثُمَّ ارْفَعْ حَتَّى تَعْدِلَ قَائِمًا، ثُمَّ اسْجُدْ حَتَّى تَطْمَئِنَّ سَاجِدًا، ثُمَّ ارْفَعْ حَتَّى تَطْمَئِنَّ جَالِسًا، وَافْعَلْ ذَلِكَ فِي صَلاَتِكَ كُلِّهَا
Maksudnya
: “
Apabila kamu hendak mendirikan solat hendaklah kamu mengucapkan takbir kemudian bacalah ayat al-Quran yang mudah bagi kamu daripada al-Quran, kemudian rukuk hingga (ada) tamakninah pada rukuk itu. Kemudian bangkitlah daripada rukuk hingga iktidal berdiri lurus (ada tamakninah), kemudian hendaklah kamu sujud hingga (ada) tamakninah pada sujud itu, kemudian kamu bangkitlah daripada sujud hingga (ada) tamakninah duduk antara dua sujud. Kamu buatlah demikian dalam setiap solat kamu
.”
Riwayat al-Bukhari (757)
Dalam hadith di atas, Nabi SAW memerintahkan (mengajarkan) kepada orang tersebut dengan rukun-rukun solat dan perkara-perkara wajibnya, serta tidak menyebutkan kepadanya mengenai azan dan iqamah. Justeru, ini menunjukkan bahawa kedua-duanya tidak diwajibkan. (Lihat
al-Majmu‘ Syarh al-Muhazzab
, 3/89;
al-Mughni
, 2/74).
Selain itu, diriwayatkan daripada Abdullah bin Mas‘ud R.A bahawa beliau solat bersama ‘Alqamah dan al-Aswad tanpa azan dan iqamah (sebelumnya). Beliau berkata: “Memadai buat kita azan setempat dan iqamat mereka.” (Lihat
al-Sunan al-Kubra
 oleh al-Baihaqi, 1/406).
Tambahan lagi, laungan azan adalah untuk memberitahu kepada orang ramai (tentang waktu solat sudah masuk) sehinggalah mereka berkumpul (bagi mendirikan solat secara berjemaah), dan perkara itu tidak wujud di sini pada hak orang yang solat sendirian. (Lihat
al-Mabsut
, 1/133).
Pendapat kedua,
 azan dan iqamah adalah diwajibkan. Ini merupakan salah satu riwayat di sisi Hanabilah dan pendapat yang diriwayatkan daripada ‘Ata’. (Lihat
al-Insaf
, 1/408;
Fath al-Bari
, 2/111).
Di antara dalilnya adalah hadith Malik bin al-Huwairith bahawa Nabi SAW bersabda:
فَإِذَا حَضَرَتِ الصَّلاَةُ فَلْيُؤَذِّنْ أَحَدُكُمْ، وَلْيَؤُمَّكُمْ أَكْثَرُكُمْ قُرْآنًا
Maksudnya:
 “
Apabila tiba waktu solat, hendaklah salah seorang daripada kamu melaungkan azan dan kamu ialah seorang yang paling banyak (menghafal) al-Quran hendaklah mengimami kamu
.”
Riwayat al-Bukhari (4302)
Dalam hadith di atas, Nabi SAW memerintahkan untuk azan dan suatu perintah menunjukkan bahawa ia adalah wajib. (Lihat
Mughni al-Muhtaj
, 1/134;
al-Mughni
, 2/72).
Begitu juga terdapat riwayat daripada ‘Ata’ bahawasanya dia berkata: “Aku masuk bersama Ali bin al-Husain menemui Jabir bin Abdullah, lalu waktu solat telah masuk. Maka dia melaungkan azan dan iqamah (sebelum solat). (Lihat
Musannaf Ibn Abi Syaibah
, 1/199;
al-Ausat
oleh Ibn al-Munzir, 3/60).
Syeikh Abdullah bin Hamid ketika syarahan beliau terhadap teks dalam
al-Raudh al-Murbi‘
 menyatakan: Adapun seorang lelaki yang bersendirian, hendaklah dia melaungkan azan sekalipun seorang diri. Hal ini adalah berdasarkan kepada hadith ‘Uqbah bin ‘Amir, katanya: Aku mendengar Rasulullah SAW bersabda:
يَعْجَبُ رَبُّكَ مِنْ رَاعِي غَنَمٍ فِي رَأْسِ شَظِيَّةِ الْجَبَلِ يُؤَذِّنُ بِالصَّلاَةِ وَيُصَلِّي فَيَقُولُ اللَّهُ عَزَّ وَجَلَّ: انْظُرُوا إِلَى عَبْدِي هَذَا يُؤَذِّنُ وَيُقِيمُ الصَّلاَةَ يَخَافُ مِنِّي قَدْ غَفَرْتُ لِعَبْدِي وَأَدْخَلْتُهُ الْجَنَّةَ
Maksudnya
: “
Tuhanmu kagum (redha) kepada seorang penggembala kambing yang berada tinggi di atas gunung yang mengumandangkan azan untuk solat lalu dia mendirikan solat. Allah Azza wa Jalla berfirman: ‘Lihatlah hamba-Ku ini, dia mengumandangkan azan dan mendirikan solat kerana takut kepada-Ku. Sesungguhnya Aku telah mengampuni hamba-Ku dan memasukkannya ke dalam syurga.’
”
Riwayat al-Nasa’i (666); Abu Daud (1203) dan Ahmad (17442) dengan sedikit perbezaan lafaz.
Syeikh Abdullah bin Hamid menyatakan lafaz “يَعْجَبُ رَبُّكَ” dalam  hadith di atas menunjukkan kepada keutamaan dan kelebihan melaungkan azan bagi orang yang solat sendirian. Adapun berkenaan kami tidak mewajibkan ke atasnya, hadith ini, meskipun menunjukkan kepada besarnya pahala bagi orang yang solat bersendirian yang melaungkan azan bahkan Allah mengagumi tindakannya ini kerana dia berdiri melaungkan azan. Tidaklah dia berdiri untuk melakukannya melainkan terdapatnya kekuatan iman dalam hatinya. Begitu juga kerana dia tidak melihat sesiapapun dan tidak ada orang yang hadir kepadanya (untuk solat bersama). Namun, dia tetap memelihara waktu, apabila masuknya waktu solat, dia bangun secara bersendirian, lalu melaungkan azan, kemudian iqamat dan mendirikan solat. Allah mengagumi perbuatan orang lelaki ini, yang berada di atas puncak gunung ketika menggembala kambing, tetapi tetap tekun mendirikan solat dengan memelihara azan dan iqamat. Justeru, ini menunjukkan kepada pensyariatan azan kepada orang yang solat secara sendirian. Manakala pendapat yang menyatakan bahawa tidak wajib ke atasnya memerlukan kepada dalil dan tidak ada dalil yang menggugurkan kewajipan azan daripadanya. Oleh itu, lebih utama untuk dia melakukannya. Apa yang dituntut ialah dia melaungkan azan sebagai menzahirkan syiar-syiar Islam dan untuk mendapatkan keutamaan dan kelebihan yang terkait dengannya. (Lihat
Ikhtiyarat al-Syeikh Abdullah bin Hamid wa Ara’uhu al-Fiqhiyyah
, 1/243).
Kesimpulannya
Berdasarkan kepada kenyataan di atas,
kami berpendapat bahawa azan dan iqamah bagi orang yang mendirikan solat fardhu secara sendirian juga adalah sunat muakkad dan bukannya wajib sebagaimana halnya solat fardhu secara berjemaah.
Bahkan jika orang yang solat secara sendirian itu dapat melaungkan azan sebelum solat sebagai mengambil jalan keluar daripada khilaf, maka itu adalah lebih baik dan utama.
Begitu juga meninggalkan azan dan iqamah sebelum mendirikan solat fardhu, hukumnya adalah makruh kerana meninggalkan perkara yang sunat dan terlepas daripada mendapatkan fadhilat dan kelebihan-kelebihannya. Akan tetapi solatnya yang didirikan tetap sah. Adapun bagi solat-solat sunat, tidak disyariatkan azan dan iqamah padanya.
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
Akhir kalam, kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya: “
Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.
”
Surah Ibrahim (40)
Bertarikh: 14 Ogos 2023 bersamaan 28 Muharram 1445 H


#2609: Talak Yang Diwakilkan Kepada Seseorang

Soalan:
Salam Dato’ Seri saya ingin bertanya, adakah dibolehkan untuk mewakilkan seseorang untuk melafazkan talak dan adakah sah talak yang diwakilkan  tersebut ? Terima Kasih.

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
 الطَّلَاقُ مَرَّتَانِ ۖ فَإِمْسَاكٌ بِمَعْرُوفٍ أَوْ تَسْرِيحٌ بِإِحْسَانٍ
Maksudnya
:
“Talak (yang boleh dirujuk kembali itu hanya) dua kali. Sesudah itu bolehlah ia (rujuk dan) memegang terus (isterinya itu) dengan cara yang sepatutnya atau melepaskan (menceraikannya) dengan cara yang baik.”
Surah al-Baqarah (229)
Ayat ini  bersifat umum tanpa membezakan talak secara langsung   (التنجيز)  mahupun  tidak langsung tergantung (التعليق ). Oleh itu, suami berhak menjatuhkan talak ke atas isterinya sebagaimana yang dikehendaki sama ada segera atau disandarkan pada masa akan datang (ta’liq) sama ada bentuk sumpah dan sebagainya.( Lihat :
al-Fiqh al-Islami Wa Adilatuhu
 (
7/447)
Secara umumnya, talak itu hukumnya halal iaitu dibolehkan untuk melakukannya, namun perbuatan itu dianggap makruh. Ini bermakna syariat mengizinkan talak, namun barang siapa yang meninggalkan atau berusaha menjauhi perkara yang makruh akan mendapat pahala.Sabda Nabi Muhammad SAW :
أَبْغَضُ الْحَلاَلِ إِلَى اللَّهِ تَعَالَى الطَّلاَقُ
Maksudnya
:
Perkara halal yang amat dibenci oleh Allah ialah talak.”
Riwayat Abu Daud (2178), Ibn Majah (2018), al-Hakim (2/197)
Menjawab bagi persoalan di atas, kami katakan dibolehkan bagi suami mewakilkan orang lain untuk mentalakkan isterinya. Yang demikian juga merupakan kesepakatan ulama dari Mazhab Hanafi, Maliki, Syafi’ie  dan Hanbali.
Contoh lafaz talak secara wakil adalah seperti suami mewakilkan seorang untuk menjatuhkan talak kepada isterinya dengan berkata: Aku wakilkan engkau untuk menjatuhkan talak ke atas isteriku. Apabila wakil telah menerima akad wakalah tersebut kemudian dia berkata kepada isteri kepada orang yang telah mewakilkannya : Kamu telah jatuh talak maka terjatuhlah talak tersebut.
Imam al-Nawawi menyatakan dalam kitabnya Minhaj : Sah perwakilan kedua-dua pihak dalam berjual beli, memberi dan menerima hadiah, tempahan, pajak gadai, nikah, talak, fasakh, mengutip hutang dan setiap perkara yang melibatkan akad. (Lihat
Minhaj al-Tolibin
, hlm.134)
Al-Buhuti juga menyatakan: Sekiranya suami mewakilkan isterinya untuk melafazkan talak  maka perwakilan tersebut adalah sah seperti dia menjatuhkan talak ke atas dirinya mewakili suaminya. Yang demikian kerana sahnya mewakilakan isteri untuk menjatuhkan talak ke atas isteri yang lain begitu juga ke atas dirinya. Sekiranya seseorang mewakilkan seseorang untuk menjatuhkan talak ke atas isterinya dengan lafaz umum maka bagi wakil tidak boleh melafazkannya melainkan dengan talak satu kerana suruhan yang bersifat umum itu meliputi yang paling sedikit kecuali orang yang mewakilkan itu mewakilkannya lebih dari satu. (Lihat
Kasyaf al-Qina’
 12/194)
Ibnu al-Muflih menyebutkan bahawa: Keharusan mewakilkan seseorang untuk melakukan akad nikah menunjukkan keharusan juga baginya untuk mewakilkan dan membubarkan perkahwinan.(Lihat
al-Mubdi’
, 4/237)
Justeru dalam isu ini kami katakan, seseorang itu boleh untuk mewakilkan seseorang untuk melafazkan talak kepada isterinya kerana  perbuatan wakil itu sama seperti perbuatan orang yang mewakilkannya. Oleh yang demikian, talak yang diwakilkan kepada seseorang itu adalah dikira jatuh dan sah.
Suka juga untuk kami nasihati supaya jangan mengambil ringan tentang talak kerana nabi Muhammad SAW ada berpesan dalam sabdanya:
ثَلَاثٌ جَدُّهنَّ جَدٌّ وَهَزْلُهُنَّ جَدٌّ: النِكَاحُ، وَالطَلَاقُ، وَالرَّجْعَةُ
Maksudnya:

“Tiga perkara yang seriusnya dianggap bersungguh-sungguh dan gurauannya juga dianggap bersungguh-sungguh: nikah, cerai, rujuk semula.”
Riwayat Abu Daud (2194)
Semoga Allah memberikan kefahaman yang jelas dalam melaksanakan segala titah perintahnya dan kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya
: “
Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa
”
(Surah al-Furqan:74)
Bertarikh: 14 Ogos 2023 bersamaan 28 Muharram 1445 H


#261 Memberi Salam Berlainan Jantina

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Bolehkah kita memberi salam kepada yang berlainan jantina seperti ucapan salam seorang murid kepada gurunya atau antara rakan-rakan sepejabat? Terima kasih
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
فَإِذَا دَخَلْتُم بُيُوتًا فَسَلِّمُوا عَلَىٰ أَنفُسِكُمْ تَحِيَّةً مِّنْ عِندِ اللَّـهِ مُبَارَكَةً طَيِّبَةً
Maksudnya:
 “Maka apabila kamu masuk ke mana-mana rumah, hendaklah kamu memberi salam kepada (sesiapa yang seperti) kamu dengan memohon kepada Allah cara hidup yang berkat lagi baik.”
[1]
Ayat di atas bermaksud apabila kamu memasuki sebuah rumah, sama ada rumah tersebut berpenghuni ataupun tidak, maka sebahagian daripada kamu berilah salam kepada sebahagian yang lain dengan lafaz (السلام عليكم ورحمة الله وبركاته) atau (السلام علينا وعلى عباد الله الصالحين) sekiranya tiada seorang pun — di dalam rumah tersebut. Ucapan salam ini telah disyariatkan oleh Allah SWT dan ia merupakan ucapan yang diberkati, yang menumbuhkan rasa kasih sayang dan cinta. Lebih-lebih lagi disukai oleh orang yang mendengar.
[2]
Ibn Juzai al-Kalbi menyatakan di dalam kitab tafsirnya bahawa ada yang berpandangan ucapan salam tersebut tidak terhad hanya kepada rumah-rumah (kediaman) sahaja tetapi juga masjid-masjid dan kita diperintahkan memberi salam kepada sesiapa yang ada di dalamnya. Sekiranya tiada sesiapa di dalamnya, berilah salam kepada Nabi SAW, para malaikat dan hamba-hamba Allah yang soleh.
[3]
Hukum memberi dan menjawab salam
Hukum memberi salam asalnya ialah sunat
muakkad
 (yang sangat dituntut). Manakala hukum menjawabnya pula adalah wajib. Hal ini adalah sebagaimana disebutkan oleh al-Nawawi bahawa hukum memulakan salam adalah sunat muakkad manakala menjawabnya pula adalah fardhu ain atau wajib secara ijma‘. Sekiranya seseorang memberi salam kepada seseorang yang lain maka yang kedua itu wajib menjawabnya sebagai fardu ain. Manakala sekiranya diberi salam kepada sekelompok manusia, maka menjawabnya menjadi fardu kifayah. Jika salah seorang daripada kelompok itu menjawabnya, maka sudah cukup dan gugur kewajipan menjawabnya bagi yang lain. Jika semua menjawabnya, maka semuanya dikira sebagai menunaikan yang fardu, sama ada mereka menjawabnya secara serentak ataupun tidak. Jika tiada seorang pun dalam kalangan mereka yang menjawabnya, maka mereka semua telah berdosa.
[4]
Memberi dan menjawab salam berlainan jantina
Selain itu, al-Nawawi ada juga menyatakan bahawa hukum memberi dan menjawab salam antara kaum wanita sesama mereka adalah sama hukumnya antara lelaki dengan lelaki. Kemudian, ulama mazhab al-Syafi‘i menyatakan, sekiranya seorang lelaki memberi salam kepada seorang perempuan atau perempuan memberi salam kepada lelaki — jika di antara mereka berdua terdapat hubungan mahram, perkahwinan atau hamba — maka hukumnya adalah sunat dan menjawabnya pula adalah wajib. Namun, sekiranya tiada hubungan tersebut, maka tidak wajib menjawabnya, melainkan dia sudah tua yang mengeluarkannya daripada punca fitnah.
Lalu al-Nawawi menukilkan daripada al-Mutawalli yang menyatakan bahawa jika seorang lelaki memberi salam kepada seorang perempuan muda yang asing, maka tidak boleh bagi perempuan itu untuk menjawabnya. Namun, jika perempuan itu yang memberi salam kepada lelaki berkenaan, maka hukumnya adalah makruh bagi lelaki itu untuk menjawabnya. Begitu juga, jika sekumpulan perempuan memberi salam kepada seorang lelaki atau sekumpulan lelaki memberi salam kepada seorang perempuan, hukumnya adalah sunat sekiranya tidak ditakuti terjadi ke atas mana-mana pihak — sama ada lelaki yang berseorangan itu, atau perempuan yang berseorangan itu atau sekelompok perempuan itu — sebarang fitnah.
[5]
Hal ini adalah berdasarkan kepada sebuah hadith daripada Asma’ binti Yazid R.Anha, beliau berkata:
مَرَّ عَلَيْنَا النَّبِيُّ صَلَّى اللهُ عَلَيْهِ وَسَلَّمَ فِي نِسْوَةٍ فَسَلَّمَ عَلَيْنَا
Maksudnya:
 “
Nabi SAW berjalan berhampiran kami sekumpulan perempuan, lalu Baginda memberi salam kepada kami.
”
[6]
‘Abd al-Muhsin al-‘Abbad ketika mensyarahkan hadith ini menyatakan bahawa mengucapkan salam kepada wanita sekiranya mereka ialah mahram atau kaum kerabat, maka perkara tersebut adalah jelas, tiada masalah padanya. Namun, jika wanita itu ialah wanita asing — yakni bukan mahram mahupun kaum kerabat — maka tidak dibolehkan untuk memberi salam kepada mereka kecuali aman daripada timbulnya fitnah.
Dalam erti kata lain, jika perbuatan memberi salam itu tidak menimbulkan sebarang fitnah, atau wanita tersebut bersama keluarga atau kaum kerabatnya dan salam itu diucapkan kepada semua, atau wanita itu sudah berusia sehingga tidak akan tertimbulnya lagi fitnah, dan disyaratkan bagi semua keadaan ini mesti aman daripada timbulnya fitnah dan tidak ada di sana sesuatu pun perkara yang dilarang, maka selagi mana aman daripada fitnah selagi itulah dibolehkan untuk memberi salam. Beliau juga menyebutkan bahawa jika ada kebarangkalian timbulnya fitnah atau adanya kemudaratan, maka seorang lelaki tidak boleh memberi salam kepada perempuan dan begitulah juga sebaliknya sekalipun hanya bertemu atau berselisih di jalanan.
[7]
Terdapat juga dalam sebuah hadith lain menunjukkan bahawa para sahabat mengucapkan salam kepada seorang wanita tua sebagaimana yang diriwayatkan oleh Sahl bin Sa‘d, beliau berkata:
كَانَتْ فِينَا امْرَأَةٌ تَجْعَلُ عَلَى أَرْبِعَاءَ فِي مَزْرَعَةٍ لَهَا سِلْقًا، فَكَانَتْ إِذَا كَانَ يَوْمُ جُمُعَةٍ تَنْزِعُ أُصُولَ السِّلْقِ، فَتَجْعَلُهُ فِي قِدْرٍ، ثُمَّ تَجْعَلُ عَلَيْهِ قَبْضَةً مِنْ شَعِيرٍ تَطْحَنُهَا، فَتَكُونُ أُصُولُ السِّلْقِ عَرْقَهُ، وَكُنَّا نَنْصَرِفُ مِنْ صَلاَةِ الجُمُعَةِ، فَنُسَلِّمُ عَلَيْهَا، فَتُقَرِّبُ ذَلِكَ الطَّعَامَ إِلَيْنَا، فَنَلْعَقُهُ وَكُنَّا نَتَمَنَّى يَوْمَ الجُمُعَةِ لِطَعَامِهَا ذَلِكَ.
Maksudnya:
 “
Dalam kalangan kami ada seorang wanita (yang sudah tua) yang menanam sawi di tepi parit kebunnya. Tatkala hari Jumaat tiba, dicabutnya batang sawi itu dan direbusnya dalam periuk. Kemudian dia mencampurkannya dengan segenggam tepung gandum yang sudah diulinya, sehingga batang sawi itu menjadi ganti kepada dagingnya. Apabila kami kembali pulang setelah solat Jumaat, kami datang mengucapkan salam kepadanya. Lalu, dia menghidangkan makanan tadi kepada kami dan kami mencedoknya. Kami selalu mengharapkan hari Jumaat kerana hidangan wanita itu.
”
[8]
Oleh itu, kita mengetahui bahawa batasan keharusan memberi salam antara lelaki dan perempuan asing itu adalah selagi mana perbuatan itu tidak menimbulkan fitnah dan mudarat.
Kesimpulannya
Berdasarkan kepada perbahasan di atas, kami berpendapat bahawa memberi salam antara lelaki dan perempuan yang asing adalah diharuskan selagi mana perbuatan tersebut jauh dan aman daripada timbulnya fitnah sepertimana ucapan salam seorang lelaki dan perempuan kepada mahram atau kaum kerabatnya. Dalam isu seperti ini terdapat kaedah menyebut:
الأُمُورُ بِمَقَاصِدِهَا
Maksudnya:
 “
Segala perkara itu bergantung kepada tujuannya
.”
Maknanya ialah segala percakapan dan perbuatan seseorang itu adalah bergantung kepada niat dan tujuannya.
[9]
Justeru, begitulah juga ucapan salam seorang murid kepada gurunya atau seorang guru kepada muridnya yang berlainan jantina adalah diharuskan dengan syarat perbuatan tersebut jauh daripada fitnah, tidak membawa kepada syahwat atau kemudaratan yang lain. Sekiranya ia menimbulkan fitnah atau membawa kepada mudarat seperti gangguan daripada individu terbabit, maka perbuatan memberi salam itu adalah tidak dibolehkan dan lebih baik dielakkan.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 8 Januari 2022 bersamaan 5 Jamadil Akhir 1443H
[1]
 Surah al-Nur: 61
[2]
 Lihat
al-Tafsir al-Muyassar
, hlm. 358.
[3]
 Lihat
al-Tashil li ‘Ulum al-Tanzil
, 2/76.
[4]
 Lihat
al-Majmu‘ Syarh al-Muhazzab
, 4/593-594.
[5]
 Lihat
al-Majmu‘ Syarh al-Muhazzab
, 4/600-601.
[6]
 Riwayat Abu Daud (5204); Ibn Majah (3701) dan Syu‘aib al-Arna’ut menyebutkan bahawa hadith ini adalah hasan. Sanad hadith ini adalah dhaif kerana terdapat padanya perawi yang lemah iaitu Syahr bin Husyab, tetapi mempunyai
mutaba‘ah
. Manakala baki perawinya yang lain pula adalah
thiqah
.
[7]
 Lihat
Syarh Sunan Abi Daud
 oleh al-‘Abbad, 255/16
[8]
 Riwayat al-Bukhari (938)
[9]
 Lihat
al-Qawa’id al-Fiqhiyyah wa Tatbiqatuha fi al-Mazahib al-Arba‘ah
, 1/63.


#2610: Mengapa Allah Mengangkat Darjat Suami?

Soalan:
Assalamualaikum w.b.t Dato’ Seri. Bolehkah saya dapatkan sedikit pencerahan, mengapa Allah SWT mengangkat darjat seorang suami melebihi isteri? Bukankah Islam datang untuk memberikan keadilan kepada lelaki dan wanita?
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Adil menurut
Kamus Dewan Bahasa dan Pustaka Edisi Keempat
didefinisikan sebagai meletakkan sesuatu pada tempatnya yang betul.
Keadilan merupakan salah satu nilai yang sangat besar dalam Islam, yang diperintahkan oleh Allah SWT untuk kita berpegang teguh dengan nilai tersebut dan diamalkan. Di dalam Al-Quran, terdapat banyak ayat yang mendorong umat Islam untuk berlaku adil. Antaranya sepertimana firman Allah SWT:
إِنَّ اللَّهَ يَأْمُرُ بِالْعَدْلِ وَالْإِحْسَانِ وَإِيتَاءِ ذِي الْقُرْبَىٰ وَيَنْهَىٰ عَنِ الْفَحْشَاءِ وَالْمُنكَرِ وَالْبَغْيِ ۚ يَعِظُكُمْ لَعَلَّكُمْ تَذَكَّرُونَ
Maksudnya:
“Sesungguhnya Allah menyuruh berlaku adil, dan berbuat kebaikan, serta memberi bantuan kepada kaum kerabat; dan melarang daripada melakukan perbuatan-perbuatan yang keji dan mungkar serta kezaliman. Ia mengajar kamu (dengan suruhan dan laranganNya ini), supaya kamu mengambil peringatan mematuhi-Nya.”
(Surah al-Nahl: 90)
Antara bentuk keadilan itu sendiri adalah Allah SWT mengangkat darjat seorang suami kerana banyaknya tanggungjawab yang harus dipikul olehnya. Kesemua perkara ini adalah keistimewaan yang syara‘ sendiri telah tetapkan kerana lelaki mempunyai keupayaan fizikal dan mental yang berbeza dengan kaum wanita. Ini sebagaimana yang disebutkan dalam firman Allah SWT:
الرِّجَالُ قَوَّامُونَ عَلَى النِّسَاءِ بِمَا فَضَّلَ اللَّهُ بَعْضَهُمْ عَلَىٰ بَعْضٍ وَبِمَا أَنفَقُوا مِنْ أَمْوَالِهِمْ ۚ فَالصَّالِحَاتُ قَانِتَاتٌ حَافِظَاتٌ لِّلْغَيْبِ بِمَا حَفِظَ اللَّهُ ۚ
Maksudnya:
“Kaum lelaki itu adalah pemimpin dan pengawal yang bertanggungjawab terhadap kaum wanita, oleh kerana Allah telah melebihkan orang-orang lelaki (dengan beberapa keistimewaan) atas orang-orang wanita, dan juga kerana orang-orang lelaki telah membelanjakan (memberi nafkah) sebahagian dari harta mereka.”
(Surah al-Nisa’: 34)
Imam Ibn Kathir ketika menafsirkan ayat di atas menyebutkan, lelaki adalah penjaga bagi wanita. Dia adalah penyelia, ketuanya, pemimpin, dan orang yang membetulkannya jikalau dia menyimpang. Hal ini kerana lelaki lebih utama daripada wanita, dan lelaki lebih baik (keputusannya) daripada perempuan; dan oleh kerana itu, kenabian dikhususkan kepada lelaki dan begitu juga pemerintahan. (Lihat
Tafsir al-Quran al-‘Azim
, 2/256)
Ini sebagaimana diriwayatkan daripada Abdul Rahman bin Abi Bakrah R.A, Rasulullah SAW bersabda:
 لَنْ يُفْلِحَ قَوْمٌ ولَّوْا أمْرَهُمُ امْرَأَةً
Maksudnya:
“Tidak berbahagia sesuatu kaum yang melantik seorang wanita untuk mengetuai urusan mereka.”
Riwayat al-Bukhari (4425)
Imam al-Baidhawi mengatakan,  para lelaki mempunyai tanggungjawab ke atas para wanita seperti mana tanggungjawab pemimpin terhadap rakyat. (Lihat
Anwar al-Tanzil
, 2/72)
Ibn al-Jauzi pula menyebutkan bahawa, lelaki memiliki keutamaan ke atas wanita dan kelebihan dari segi kemampuan berfikir, pembahagian hak dalam pewarisan, rampasan perang, solat Jumaat, solat berjemaah, kepemimpinan, pemerintahan, jihad, serta diberikan kuasa talak, dan hal-hal lainnya. (Lihat
Zad al-Masir
, 1/401)
Akan tetapi, tidaklah ketinggian darjat ini diberikan secara semberono tanpa apa-apa tanggungjawab yang perlu dipikul. Bahkan darjat ini adalah darjat tanggungjawab sebelum menjadi darjat kehormatan, ia disertakan dengan tanggungjawab besar untuk menguruskan keluarga. Ini berdasarkan firman Allah SWT:
وَلَهُنَّ مِثْلُ الَّذِي عَلَيْهِنَّ بِالْمَعْرُوفِ ۚ وَلِلرِّجَالِ عَلَيْهِنَّ دَرَجَةٌ ۗ وَاللَّهُ عَزِيزٌ حَكِيمٌ
Maksudnya:
“Dan isteri-isteri itu mempunyai hak yang sama seperti kewajiban yang ditanggung oleh mereka (terhadap suami) dengan cara yang sepatutnya (dan tidak dilarang oleh syara‘); dalam pada itu orang-orang lelaki (suami-suami itu) mempunyai satu darjat kelebihan atas wanita (isterinya). Dan (ingatlah), Allah Maha Kuasa, lagi Maha Bijaksana.”
(Surah al-Baqarah: 228)
Oleh itu, ketinggian darjat yang disebutkan ini bukanlah bermakna suami itu lebih mulia di sisi Allah SWT berbanding isteri, dan bukan juga bermakna dia mempunyai status yang tinggi atau dia dianggap makhluk yang lebih baik. Bahkan ketaqwaan dan keimanan seseorang itu yang menentukan siap yang lebih baik di sisi Allah SWT. Ini berdasarkan firman Allah SWT:
إِنَّ أَكْرَمَكُمْ عِندَ اللَّهِ أَتْقَاكُمْ ۚ
Maksudnya:
“ Sesungguhnya semulia-mulia kamu di sisi Allah ialah orang yang lebih taqwanya di antara kamu, (bukan yang lebih keturunan atau bangsanya).”
(Surah al-Hujurat: 13)
Kesimpulan
Kesimpulannya, sebagai seorang ketua keluarga, suami mempunyai kewajiban untuk berlaku adil terhadap isteri dan ahli keluarganya, oleh yang demikian Allah SWT meninggikan martabatnya. Kegagalan menggalas tanggungjawab tersebut boleh memberikan kesan yang besar dalam sesebuah institusi kekeluargaan. Maka tidaklah diangkat darjat seorang suami itu melainkan ianya bersesuaian dengan tanggungjawab besar yang perlu dipikul.  Inilah definisi keadilan yang sebenar, iaitu meletakkan sesuatu itu sesuai pada tempatnya.
Akan tetapi, perlu diingati bahawa ketinggian darjat ini bukanlah tiket untuk seorang suami menzalimi isterinya atau memperlakukannya sesuka hati. Maka kami menasihatkan sepertimana yang diriwayatkan daripada Jabir bin Abdullah dan Abdullah bin ‘Umar R.Anhum, bahawa Rasulullah SAW bersabda:
اتَّقُوا الظُّلْمَ، فإنّ الظُّلْمَ ظُلُماتٌ يَومَ القِيامَةِ
Maksudnya:
“Elakkan daripada penindasan kerana penindasan akan menyebabkan kegelapan yang amat pada hari kiamat.”
Riwayat Muslim (2578)
Semoga dengan sedikit pencerahan ini, kita akan lebih menghargai pasangan kita yang pastinya mempunyai tanggungjawab masing-masing, serta saling hormat menghormati dan menghargai antara satu sama lain.
Wallahu  a‘lam
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا

Maksudnya
:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
(Surah al-Furqan:74)
Bertarikh: 14 Ogos 2023 bersamaan 28 Muharram 1445 H


#2611: Ruqyah Menggunakan Air Dan Diminum Daripadanya

Soalan:
Salam Dato’ Seri saya ingin bertanya, adalah dibolehkan untuk ruqyah dengan menggunakan air  yang dibacakan zikir-zikir kemudian diminum air tersebut ?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَنُنَزِّلُ مِنَ الْقُرْآنِ مَا هُوَ شِفَاءٌ وَرَحْمَةٌ لِّلْمُؤْمِنِينَ
Maksudnya
: “
Dan Kami turunkan dengan beransur-ansur dari Al-Quran Ayat-ayat Suci yang menjadi ubat penawar dan rahmat bagi orang-orang yang beriman kepadanya,”
(Surah al-Isra’: 82)
Qatadah mentafsirkan firman Allah SWT: Dan Kami turunkan dengan beransur-ansur daripada al-Quran ayat-ayat suci yang menjadi ubat penawar dan rahmat, dengan berkata: Firman Allah SWT ini didengar oleh orang yang beriman, lalu mereka dapat mengambil manfaat daripadanya, bahkan menghafal dan memerhatikannya. (Lihat
Tafsir al-Maraghi
, 8/4014)
Imam al-Nawawi berkata: Sunat membaca kepada orang yang sakit dengan al-Fatihah berdasarkan hadith yang diriwayatkan Abi Sa’id al-Khudri bahawa  Nabi SAW:
وَمَا أَدْرَاكَ أَنَّهَا رُقْيَةٌ ؟
Maksudnya
: “
Tidakkah kamu ketahui bahawa surah Fatihah bersifat ruqyah.”
Riwayat al-Bukhari (5736) dan Muslim (2201)
Menjawab bagi persoalan di atas kami kitakan dibolehkan untuk meruqyah dengan menggunakan air dan dibaca padanya ayat-ayat suci al-quran kemudian diminium selagimana perbuatan tersebut tidak di tokok tambahkan dengan perbuatan-perbuatan syirik dan munkar. Ini sebagaimana umum hadith yang telah diriwayatkan daripada Auf Bin Malik al-Asyjai’ bahawa Rasulullah SAW bersabda:
إعرِضوا عليَّ رُقاكم، لا بأس بالرُّقى ما لم يكن فيه شركٌ.
Maksudnya
:
Perlihatkanlah jampi kalian kepadaku, tidak mengapa degan jampi selagimana ia bukan dari  perbuatan syirik.
Riwayat Muslim(220)
Hadith ini menunjukkan kepada kita keharusan ruqyah dalam merawat segala jenis penyakit ,seperti  luka,bisul,gigitan serangga, penyakit ain dan sebagainya sekiranya ruqyah tersebut difahami dan tidak mengandungi sebarang bentuk syirik serta perkara-perkara yang terlarang. Cara yang terbaik dan berkesan adalah ruqyah dengan menggunakan nama allah SWT dan kalamNya serta kalam Rasulullah SAW. (
Lihat  Kaukab al-Wahhaj Syarah Sahih Muslim
, 22/212)
Begitu juga sebagaimana yang dikisahkan daripada hadith yang diriwayatkan daripada Thabit Bin Qais Bin Syammas masuk menemuinya yang sedang sakit kemudian Baginda berdoa:
اكشِفِ البأسَ ربَّ النّاسِ عن ثابتِ بنِ قيسِ بنِ الشَّمّاسِ ثمَّ أخَذ تُرابًا مِن بُطحانَ فجعَله في قَدَحٍ فيه ماءٌ فصبَّه عليه
Maksudnya
:
Hilangkanlah penyakit wahai tuhan manusia daipada Thabit Bin Qais Bin Shammas kemudian baginda mengambil tanah dari Bathhan dan memasukkannya dalam gelas yang terisi air lalu menuangkan ke atasnya.
Riwayat Ibnu Hibban(6069)
Ibn Baz dalam isu ini beliau menyatakan: Tidak ada masalah dalam meruqyah dengan membaca ayat-ayat Al-Quran dan doa-doa) dalam air, kemudian air itu diminum oleh orang yang sakit, atau dia mandi dengan air tersebut. Semua itu tidak ada masalah. Ruqyah dapat dilakukan dengan meniupkan nafas ke atas orang yang sakit, atau dapat dilakukan dalam air yang diminum oleh orang yang sakit, atau digunakan untuk mandi. Semua itu tidak ada masalah padanya.[1]
Salih bin Imam Ahmad berkata: “Kadang-kadang aku jatuh sakit, kemudian ayahku mengambil bekas berisi air, lalu membacakan ayat-ayat Al-Quran padanya, sambil berkata kepadaku: ‘Minumlah daripadanya dan basuhlah muka dan tanganmu’. (Lihat
Mu’jam al-Tauhid
,241)
Justeru kami katakan menggunakan air yang diruqyahkan dan diminum dengan air tersebut adalah diharuskan dan ia merupakan salah satu cara untuk merawat penyakit yang diamalkan semenjak turun temurun. Suka juga untuk kami nasihati supaya meruqyah dengan ruqyah yang syari’e seperti membaca zikir-zikir mathur  dan ayat-ayat al-Quran.
Akhir kalam semoga Allah memberikan kefahaman yang jelas dalam melaksanakan syariatnya dan kami akhiri dengan doa:
اللَّهُمَّ آتِ نُفُوْسَنَا تَقْوَاهَا، وَزَكِّهَا أَنْتَ خَيْرُ مَنْ زَكَّاهَا، أَنْتَ وَلِيُّهَا وَمَوْلاَهَا
Maksudnya: “Ya Allah, berikanlah ketakwaan pada jiwa kami, dan bersihkanlah ia kerana Engkaulah sebaik-baik yang dapat membersihkannya. Engkaulah Pelindung dan Tuan kepadanya.”
Wallahu A’lam
[1]

https://binbaz.org.sa/fatwas/16000

حكم-الرقية-على-ماء-وشربه-والاغتسال-به#

Diakses pada 7 Ogos 2023
Bertarikh: 14 Ogos 2023 bersamaan 28 Muharram 1445 H


#2612: Adakah Waktu Khusus untuk Melakukan Solat Istikharah?

Soalan:
Assalamualaikum w.b.t Dato’ Seri. Ada yang mengatakan bahawa sunat untuk melakukan solat Istikharah sebelum tidur. Apakah benar adanya pengkhususan waktu untuk melakukan solat Istikharah ini?
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Ibn Manzur menyebutkan, asal bagi perkataan istikharah ialah daripada perkataan
khair
(خَيْرٌ) yang membawa makna kebaikan.
Istikharah
 (اسْتِخَارَةٌ) membawa makna memohon pilihan. (Lihat
Lisan al-Arab
, 4/266)
Istikharah merupakan satu cara untuk memohon petunjuk dan jalan yang terbaik dalam apa jua perkara yang dihadapi. Ianya adalah satu sunnah yang diajarkan oleh Nabi SAW kepada umatnya. Diriwayatkan daripada Jabir bin Abdullah R.Anhuma, katanya:
كَانَ رَسُولُ اللَّهِ صَلَّى اللهُ عَلَيْهِ وَسَلَّمَ يُعَلِّمُنَا الِاسْتِخَارَةَ فِي الْأُمُورِ كُلِّهَا كَمَا يُعَلِّمُنَا السُّورَةَ مِنَ الْقُرْآنِ يَقُولُ: إِذَا هَمَّ أَحَدُكُمْ بِالْأَمْرِ فَلْيَرْكَعْ رَكْعَتَيْنِ مِنْ غَيْرِ الْفَرِيضَةِ.
ثُمَّ لِيَقُلِ: اللَّهُمَّ إِنِّي أَسْتَخِيرُكَ بِعِلْمِكَ وَأَسْتَقْدِرُكَ بِقُدْرَتِكَ وَأَسْأَلُكَ مِنْ فَضْلِكَ الْعَظِيمِ فَإِنَّكَ تَقْدِرُ وَلَا أَقْدِرُ وَتَعْلَمُ وَلَا أَعْلَمُ وَأَنْتَ عَلَّامُ الْغُيُوبِ اللَّهُمَّ إِنْ كُنْتَ تَعْلَمُ أَنَّ هَذَا الْأَمْرَ خَيْرٌ لِي فِي دِينِي وَمَعِيشَتِي وَعَاقِبَةِ أَمْرِي أَوْ قَالَ فِي عَاجِلِ أَمْرِي وَآجِلِهِ فَيَسِّرْهُ لِي ثُمَّ بَارِكْ لِي فِيهِ وَإِنْ كُنْتَ تَعْلَمُ أَنَّ هَذَا الْأَمْرَ شَرٌّ لِي فِي دِينِي وَمَعِيشَتِي وَعَاقِبَةِ أَمْرِي أَوْ قَالَ فِي عَاجِلِ أَمْرِي وَآجِلِهِ فَاصْرِفْهُ عَنِّي وَاصْرِفْنِي عَنْهُ وَاقْدُرْ لِي الْخَيْرَ حَيْثُ كَانَ ثُمَّ أَرْضِنِي بِهِ. قَالَ: وَيُسَمِّي حَاجَتَهُ
Maksudnya:
“Rasulullah SAW pernah  mengajar  kami  bagaimana membuat pilihan (beristikharah) yang terbaik dalam semua perkara seperti mengajar satu surah dalam al-Quran. Baginda bersabda: “Apabila seseorang daripada kamu ingin melakukan sesuatu perkara, maka kerjakanlah solat dua rakaat iaitu selain daripada solat fardhu.
Kemudian hendaklah dia berdoa: ‘Ya Allah, aku memohon pilihan yang terbaik daripada-Mu menurut ilmu-Mu. Aku juga mohon takdir yang terbaik menurut takdir-Mu. Aku mohon limpah kurnia-Mu yang agung, kerana hanya Engkau sahaja yang mentakdirkan bukan aku yang mentakdirkan. Hanya Engkau sahaja yang tahu dan aku tidak tahu. Hanya Engkau sahaja yang mengetahui ilmu ghaib. Ya Allah, jika Engkau tahu perkara ini baik untuk  diriku, untuk hidupku dan untuk matiku, atau baginda bersabda; Untuk urusanku di dunia dan akhirat, takdirkanlah ia untukku kemudian berkatilah aku dalam urusan ini. Jika Engkau tahu perkara ini tidak baik untukku, untuk agamaku, untuk hidupku dan untuk matiku’, atau Baginda bersabda: ‘Untuk urusanku di dunia dan akhiratku, jauhkanlah ia daripadaku dan jauhkanlah diriku daripadanya. Takdirkanlah diriku beroleh kebaikan yang sepatutnya kemudian buatkanlah diriku redha dengannya.’ Kemudian Baginda bersabda: Seterusnya nyatakanlah hajatnya.”
Riwayat al-Bukhari (1162)
Al-Bujairimi meyebutkan bahawa, solat Istikharah tidak dilakukan untuk membuat pilihan pada perkara-perkara yang wajib dan sunat atau haram dan makruh, akan tetapi ia hanya untuk perkara harus apabila  terdapat 2 pilihan yang bertentangan antara satu sama lain, mana satu yang perlu didahulukan. (Lihat
Tuhfah al-Habib
, 1/428)
Berdasarkan hadith di atas, dapat difahami bahawa solat Istikharah itu dilakukan kerana  adanya hajat yang khusus dan mempunyai ciri-ciri yang berikut:
Istikharah bertujuan agar dikurniakan petunjuk oleh Allah SWT untuk memulakan sesuatu tindakan yang memerlukan pilihan terbaik. Dan tidak ada yang lebih tahu apa yang terbaik bagi dirinya melainkan Allah SWT.
Istikharah dimulai dengan solat sunat 2 rakaat, kemudian diikuti dengan bacaan doa seperti yang diajarkan oleh Rasulullah SAW, dan diakhiri dengan menyatakan hajat yang diinginkan.
Selepas melakukan solat Istikharah, barulah seseorang itu melakukan pilihan berdasarkan apa yang dia rancang dan pada pengamatannya lebih sesuai, dan ianya disertakan dengan tawakkal kepada Allah SWT.
Berkenaan dengan waktu khusus untuk melakukan solat Istikharah, kami tidak menjumpai mana-mana dalil yang disebutkan oleh syara‘. Maka dibolehkan untuk melakukan solat Istikharah pada bila-bila masa, kecuali pada waktu-waktu yang dilarang untuk solat.
al-Bujairimi menyebutkan, solat Istikharah ini boleh dilakukan pada bila-bila masa melainkan pada waktu yang dilarang untuk solat. Hal ini kerana solat ini terikat dengan sebab selepasnya
. (Lihat
Tuhfah al-Habib
, 1/428)
Antara dalil bahawa solat ini tidak mempunyai waktu khusus adalah berdasarkan lafaz hadith Istikharah yang telah kami bawakan. Rasulullah SAW mengajarkan para sahabatnya untuk melakukan Istikharah apabila ingin melakukan sesuatu perkara, tanpa mengkhususkan Istikharah tersebut pada waktu tertentu. Hal ini kerana hajat seseorang itu tidak datang pada waktu tertentu, bahkan ia boleh datang pada bila-bila masa.
Berdoa dan Minta Pada Waktu Mustajab
Yang lebih
afdhal
bagi seseorang yang mempunyai hajat untuk meminta pada waktu-waktu yang dimustajabkan berdoa. Antaranya:
Pada satu pertiga akhir malam
, berdasarkan hadith yang diriwayatkan daripada Abu Hurairah R.A bahawa Rasulullah SAW bersabda:
يَنْزِلُ رَبُّنَا تَبَارَكَ وَتَعَالَىَ كُلَّ لَيْلَةٍ إِلَىَ السَّمَاءِ الدُّنْيَا. حِينَ يَبْقَىَ ثُلُثُ اللَّيْلِ الاَخِرُ، فَيَقُولُ: مَنْ يَدْعُونِي فَأَسْتَجِيبَ لَهُ وَمَنْ يَسْأَلُنِي فَأُعْطِيَهُ وَمَنْ يَسْتَغْفِرُنِي فَأَغْفِرُ لَهُ
Maksudnya:
“Tuhan kami (Allah) Tabaraka wa Ta‘ala pada setiap malam turun ke langit dunia, yakni pada baki terakhir satu pertiga malam. Maka Allah berfirman: ‘Siapakah yang sedang berdoa kepada aku supaya dapat aku menjawabnya dan siapakah yang sedang meminta daripada aku supaya aku dapat mengabulkannya dan siapakah yang sedang meminta ampun daripada aku supaya dapat aku ampuni dia?’.”
Riwayat al-Bukhari (1145) dan Muslim (758)
Pada hari Jumaat selepas asar sehinggalah terbenamnya matahari
, berdasarkan riwayat daripada Abu Sa’id dan Abu Hurairah R.A, bahawa Nabi SAW bersabda:
إِنَّ فِي الْجُمُعَةِ سَاعَةً لَا يُوَافِقُهَا عَبْدٌ مُسْلِمٌ يَسْأَلُ اللهَ عَزَّ وَجَلَّ فِيهَا خَيْرًا إِلَّا أَعْطَاهُ إِيَّاهُ، وَهِيَ بَعْدَ الْعَصْرِ
Maksudnya:
“Sesungguhnya terdapat satu waktu pada hari Jumaat apabila seorang hamba muslim meminta kepada Allah SWT akan perkara kebaikan pada waktu tersebut melainkan Allah SWT akan memberinya apa yang yang dimintanya itu, waktu tersebut adalah selepas asar.”
Riwayat Ahmad, (7688). Hadith ini adalah sahih dengan syawahidnya dan sanad hadith ini adalah dhaif menurut Syeikh Syuaib al-Arna’uth.
Diriwayatkan juga daripada Jabir bin Abdillah R.A, bahawa Rasulullah SAW bersabda:
يَوْمُ الْجُمُعَةِ اثْنَتَا عَشْرَةَ سَاعَةً، لَا يُوجَدُ فِيهَا عَبْدٌ مُسْلِمٌ يَسْأَلُ اللَّهَ شَيْئًا إِلَّا آتَاهُ إِيَّاهُ، فَالْتَمِسُوهَا آخِرَ سَاعَةٍ بَعْدَ الْعَصْرِ
Maksudnya:
“Hari Jumaat mempunyai 12 jam, padanya terdapat satu waktu yang mana tidak ada seorang hamba yang meminta sesuatu kepada Allah SWT melainkan Allah SWT akan memberikan apa yang dimintanya itu kepadanya. Maka carilah waktu tersebut pada akhir waktu selepas asar.”
 Riwayat al-Nasa’ie (1389)
Apabila terjaga dari tidur pada malam hari
, berdasarkan hadith yang diriwayatkan daripada Ubadah bin al-Samit R.A bahawa Rasulullah SAW bersabda:
مَنْ تَعَارَّ مِنَ اللَّيْلِ فَقَالَ لاَ إِلَهَ إِلاَّ اللَّهُ وَحْدَهُ لاَ شَرِيكَ لَهُ، لَهُ الْمُلْكُ، وَلَهُ الْحَمْدُ، وَهُوَ عَلَى كُلِّ شَىْءٍ قَدِيرٌ. الْحَمْدُ لِلَّهِ، وَسُبْحَانَ اللَّهِ، وَلاَ إِلَهَ إِلاَّ اللَّهُ، وَاللَّهُ أَكْبَرُ، وَلاَ حَوْلَ وَلاَ قُوَّةَ إِلاَّ بِاللَّهِ. ثُمَّ قَالَ اللَّهُمَّ اغْفِرْ لِي، أَوْ دَعَا اسْتُجِيبَ، فَإِنْ تَوَضَّأَ وَصَلَّى قُبِلَتْ صَلاَتُهُ
Maksudnya:
“Barangsiapa yang terbangun dari tidurnya pada malam hari, kemudian dia mengucapkan, ‘Tiada Tuhan melainkan Allah yang tunggal tiada sekutu bagi-Nya, bagi-Nyalah kerajaan dan puji-pujian, dan Dia berkuasa membuat segala sesuatu, segala puji bagi Allah, maha suci Allah, tiada tuhan selain Allah, Allah Maha Besar, Tiada daya mahupun tenaga kecuali dengan Allah.’ Kemudian dia berkata: ‘Ya Allah, ampunilah aku’ atau dia memanjatkan doa, maka akan dikabulkan. Kemudian jika dia berwudhu’ lalu mendirikan solat, solatnya tersebut akan diterima (di sisi Allah).”
Riwayat al-Bukhari (1154)
Kesimpulan
Berdasarkan perbahasan di atas, kami katakan bahawa tidak dijumpai apa-apa asas yang menggalakkan solat Istikharah sebelum tidur atau mana-mana waktu khusus. Hal ini mungkin timbul kerana salah faham sebahagian pihak yang mengatakan jawapan kepada Istikharah kita itu hanya melalui mimpi. Isu ini telah kami bahaskan, boleh rujuk perinciannya di (
411: Jawapan Istikharah Melalui Mimpi
).
Sebaliknya, jawapan kepada Istikharah itu apabila semua urusan kita dipermudahkan dan dilancarkan oleh Allah SWT. Sekiranya perkara itu baik baginya, maka Allah SWT akan mempermudah jalan untuk mencapai perkara tersebut. Sebaliknya, jika rancangan itu bukanlah yang terbaik baginya, maka Allah SWT pasti akan menggantikan baginya sesuatu yang lebih baik, kerana Dia jua lah sebaik-baik perancang dan penentu.
Fiqh berdoa juga amatlah luas, dan kita digalakkan untuk perbanyakkan berdoa pada waktu-waktu mustajab agar hajat kita diterima oleh Allah SWT. Maka perbanyakkanlah berdoa pada waktu mustajab yang telah kami sebutkan, moga ia menjadi asbab hajat kita diterima dan dipermudahkan segala urusan kita. Amin.
Wallahu a‘lam
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:

“
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 14 Ogos 2023 bersamaan 28 Muharram 1445 H


#2613: Azan Musafir

Soalan:
Assalamualaikum Dato’ Seri. Adakah musafir perlu azan sebelum mendirikan solat? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, azan merupakan salah satu dari syiar agama Islam yang bertujuan untuk memberitahu bahawa telah masuknya waktu bagi solat-solat fardhu. Demikian juga iqamah dilaungkan dengan tujuan untuk memberitahu bahawa solat akan didirikan. Azan disyariatkan apabila masuk sahaja waktu solat seperti yang disebut dalam sebuah hadis yang diriwayatkan oleh Malik bin al-Huwairith R.A beliau berkata bahawa Rasulullah S.A.W bersabda :
فَإِذَا حَضَرَتِ الصَّلاَةُ فَلْيُؤَذِّنْ لَكُمْ أَحَدُكُمْ
Maksudnya
: “
Maka apabila waktu solat telah masuk, hendaklah salah seorang daripada kamu melaungkan azan
.”
Riwayat al-Bukhari (628)
Syeikh Abdullah bin Hamid menyatakan, para fuqaha telah bersepakat mengenai pensyariatan azan dan iqamah secara umumnya, dan kedua-duanya termasuk dalam syiar zahir bagi agama Islam. Kalaulah penduduk suatu tempat bersepakat untuk meninggalkan kedua-duanya, maka mereka hendaklah diperangi. Sesungguhnya telah dinukilkan ijma‘ ulama ke atas perkara tersebut oleh al-Hafiz Ibn Hajar al-‘Asqalani, al-Qurtubi, Imam al-Nawawi dan lain-lain. (Lihat
Ikhtiyarat al-Syeikh Abdullah bin Hamid wa Ara’uhu al-Fiqhiyyah
, 1/244).
Hal ini adalah sepertimana dinyatakan dalam
al-Majmu‘
bahawa azan dan iqamah disyariatkan bagi solat fardhu lima waktu berdasarkan nas-nas yang sahih dan ijma‘. (Lihat
al-Majmu‘ Syarh al-Muhazzab
, 3/83). Begitu juga menurut Ibn Qudamah, umat telah bersepakat mengenai azan disyariatkan bagi solat fardhu lima waktu. (Lihat
al-Mughni
, 2/56).
Berbalik kepada soalan yang diajukan, secara ringkasnya, para ulama berbeza pendapat mengenai hukum azan pada hak orang musafir kepada dua pendapat:
Pendapat pertama
, jumhur ulama dalam kalangan Hanafiyyah, Malikiyyah, Syafi‘iyyah dan Hanabilah berpendapat bahawa digalakkan (sunat) untuk melaungkan azan bagi orang musafir dan bukannya wajib. (Lihat
Badai‘ al-Sanai‘
, 1/153;
Fath al-Qadir
, 1/254;
Mawahib al-Jalil
, 1/423;
Syarh Mukhtasar Khalil
oleh al-Khirasyi, 1/234;
Asna al-Matalib
, 1/125;
al-Majmu‘ Syarh al-Muhazzab
, 3/90;
al-Insaf
, 1/407).
Imam al-Nawawi menyebutkan, menurut mazhab kami (mazhab Syafi‘i), pendapat yang masyhur, azan dan iqamah adalah sunat bagi kesemua solat semasa musafir dan tidak musafir, bagi solat berjemaah dan juga solat secara bersendirian. Kedua-duanya itu tidaklah diwajibkan dalam apa keadaan. Justeru, jika seseorang meninggalkan azan dan iqamah, maka solat yang didirikan secara bersendirian dan juga secara berjemaah tetap dikira sah. (Lihat
al-Majmu‘ Syarh al-Muhazzab
, 3/82).
Mereka yang berpendapat azan dan iqamah tidak wajib bagi orang musafir berhujah berdasarkan beberapa dalil. Di antara dalilnya adalah hadith Malik bin al-Huwairith R.A, katanya:
أَتَى رَجُلاَنِ النَّبِيَّ صَلَّى اللهُ عَلَيْهِ وَسَلَّمَ يُرِيدَانِ السَّفَرَ، فَقَالَ النَّبِيُّ صَلَّى اللهُ عَلَيْهِ وَسَلَّمَ: إِذَا أَنْتُمَا خَرَجْتُمَا، فَأَذِّنَا، ثُمَّ أَقِيمَا، ثُمَّ لِيَؤُمَّكُمَا أَكْبَرُكُمَا
Maksudnya:
“
Dua orang lelaki datang kepada Nabi SAW berkeinginan untuk bermusafir. Maka Nabi SAW bersabda: ‘Apabila kamu berdua keluar, maka hendaklah kamu berdua azan, kemudian hendaklah kamu berdua iqamat, setelah itu yang menjadi imam adalah yang paling tua usianya di antara kamu berdua.’
”
Riwayat al-Bukhari (630)
Begitu juga hadith ‘Uqbah bin ‘Amir, katanya: Aku mendengar Rasulullah SAW bersabda:
يَعْجَبُ رَبُّكَ مِنْ رَاعِي غَنَمٍ فِي رَأْسِ شَظِيَّةِ الْجَبَلِ يُؤَذِّنُ بِالصَّلاَةِ وَيُصَلِّي فَيَقُولُ اللَّهُ عَزَّ وَجَلَّ: انْظُرُوا إِلَى عَبْدِي هَذَا يُؤَذِّنُ وَيُقِيمُ الصَّلاَةَ يَخَافُ مِنِّي قَدْ غَفَرْتُ لِعَبْدِي وَأَدْخَلْتُهُ الْجَنَّةَ
Maksudnya
: “
Tuhanmu kagum (redha) kepada seorang penggembala kambing yang berada tinggi di atas gunung yang mengumandangkan azan untuk solat lalu dia mendirikan solat. Allah Azza wa Jalla berfirman: ‘Lihatlah hamba-Ku ini, dia mengumandangkan azan dan mendirikan solat kerana takut kepada-Ku. Sesungguhnya Aku telah mengampuni hamba-Ku dan memasukkannya ke dalam syurga.’
”
Riwayat al-Nasa’i (666); Abu Daud (1203) dan Ahmad (17442) dengan sedikit perbezaan lafaz.
Begitu juga hadith Abu Qatadah R.A, katanya:
سِرْنَا مَعَ النَّبِيِّ صَلَّى اللهُ عَلَيْهِ وَسَلَّمَ لَيْلَةً، فَقَالَ بَعْضُ القَوْمِ: لَوْ عَرَّسْتَ بِنَا يَا رَسُولَ اللهِ، قَالَ: أَخَافُ أَنْ تَنَامُوا عَنِ الصَّلاَةِ. قَالَ بِلاَلٌ: أَنَا أُوقِظُكُمْ، فَاضْطَجَعُوا، وَأَسْنَدَ بِلاَلٌ ظَهْرَهُ إِلَى رَاحِلَتِهِ، فَغَلَبَتْهُ عَيْنَاهُ فَنَامَ، فَاسْتَيْقَظَ النَّبِيُّ صَلَّى اللهُ عَلَيْهِ وَسَلَّمَ، وَقَدْ طَلَعَ حَاجِبُ الشَّمْسِ، فَقَالَ: يَا بِلاَلُ، أَيْنَ مَا قُلْتَ؟ قَالَ: مَا أُلْقِيَتْ عَلَيَّ نَوْمَةٌ مِثْلُهَا قَطُّ. قَالَ: إِنَّ اللهَ قَبَضَ أَرْوَاحَكُمْ حِينَ شَاءَ، وَرَدَّهَا عَلَيْكُمْ حِينَ شَاءَ، يَا بِلاَلُ، قُمْ فَأَذِّنْ بِالنَّاسِ بِالصَّلاَةِ». فَتَوَضَّأَ، فَلَـمَّا ارْتَفَعَتِ الشَّمْسُ وَابْيَاضَّتْ، قَامَ فَصَلَّى
Maksudnya
: “
Kami berjalan bersama Nabi SAW pada suatu malam, lalu sebahagian orang berkata: ‘Alangkah senangnya kalau engkau singgah sebentar bersama kami wahai Rasulullah.’ Baginda menjawab: ‘Aku khuatir kamu tertidur sehingga melewatkan solat.’ Bilal berkata: ‘Aku akan mengejutkan kamu semua (daripada tidur).’ Maka mereka pun berbaring, dan Bilal bersandar pada haiwan tunggangannya, lalu kedua matanya mengantuk dan beliau pun tertidur. Ketika Nabi SAW bangun, sinar matahari sudah terbit, maka Baginda bersabda: ‘Wahai Bilal, mana kata-katamu?’ Bilal berkata: ‘Aku tidak pernah tertidur seperti ini.’ Baginda bersabda: ‘Sesungguhnya Allah menahan roh kamu apabila Dia kehendaki, dan Dia mengembalikannya semula kepada kamu apabila Dia kehendaki. Wahai Bilal, bangunlah dan kumandangkanlah azan untuk memanggil orang ramai mengerjakan solat.’ Lalu Baginda berwuduk. Ketika matahari mulai tinggi dan cerah, Baginda berdiri dan mengerjakan solat.
”
Riwayat al-Bukhari (595)
Jumhur ulama memahami perintah dalam hadith-hadith ini sebagai sunat dan bukannya wajib.
Selain itu, sebahagian mereka berhujah dengan menyatakan, azan adalah bertujuan untuk memberitahu orang ramai bahawa waktu solat telah masuk supaya mereka dapat hadir bagi mendirikan solat secara berjemaah. Orang-orang musafir sering dalam perjalanan maka tidak makruh bagi mereka meninggalkannya kerana tujuan azan itu boleh tercapai tanpanya. Berbeza halnya dengan orang yang tidak bermusafir kerana mereka mungkin berpisah-pisah dan sibuk dengan pekerjaan masing-masing serta tidak mengetahui (tidak sedar) waktu solat telah masuk. Maka, makruh meninggalkan azan sebagai pemberitahuan waktu solat pada hak mereka. (Lihat
Badai‘ al-Sanai‘
, 1/153).
Pendapat kedua
, azan diwajibkan ke atas orang musafir sebagaimana ia diwajibkan ke atas orang bermukim. Ini adalah pendapat Hanabilah dalam satu riwayat, pendapat yang dipilih oleh Syeikh ‘Abd al-Rahman al-Sa‘di, Syeikh Muhammad bin Ibrahim, Syeikh Muhammad bin Soleh al-‘Uthaimin. (Lihat
al-Insaf
, 1/407;
al-Mughni
, 1/252;
al-Mukhtarat al-Jaliyyah
, hlm. 37;
Fatawa al-Syeikh Muhammad bin Ibrahim
, 2/114;
al-Syarh al-Mumti‘
, 2/39-40).
Mereka berhujah dengan menyatakan, Nabi SAW melaungkan azan (untuk solat) ketika tidak bermusafir dan juga ketika bermusafir sebagaimana dinyatakan dalam hadith Malik bin al-Huwairith dan Abu Qatadah (seperti yang kami telah sebutkan sebelum ini di atas) serta hadith selainnya. Baginda SAW tidak pernah meninggalkan azan mahupun iqamah ketika musafir dan tidak musafir. Justeru, perkara itu menunjukkan kepada wajibnya azan dan iqamah pada hak orang musafir. (Lihat a
l-Mughni
, 1/252).
Begitu juga Syeikh Abdullah bin Hamid memilih pendapat bahawa wajib azan bagi orang musafir. Dalam syarahan beliau terhadap teks dalam
al-Raudh al-Murbi‘
 menyatakan: Wajib azan ke atas orang yang bermukim di kawasan kampung dan bandar. Merekalah yang akan melaungkan azan. Adapun bagi orang yang bermusafir, tidak diwajibkan azan kepada mereka. Ini kerana mazhab (Hanbali) tidak mewajibkan kepada mereka untuk azan, dan azan pada hak mereka adalah sunat. Jika mereka mendirikan solat tanpa azan (sebelumnya), maka tidak mengapa, begitu juga tanpa iqamah. Inilah pendapat menurut mazhab (Hanbali). Akan tetapi pendapat yang tepat adalah diwajibkan kepada mereka untuk azan dan tidak boleh meninggalkannya sekalipun mereka sedang bermusafir. Hal ini kerana sesiapa yang menelusuri (mengkaji) sirah Rasulullah SAW dalam permusafirannya dan peperangannya akan mendapati bahawa tidak dinukilkan satu pun riwayat yang menceritakan bahawa Baginda meninggalkan azan dalam permusafirannya sekalipun hanya sekali. Demikianlah juga para sahabat sentiasa bermusafir, tetapi tidak terdapat satu riwayat pun yang menceritakan bahawa mereka meninggalkan azan meskipun hanya sekali. Ini kerana pada azan itu terdapatnya pahala yang besar dan menzahirkan syiar-syiar Islam. Jadi, mengkhususkan kewajipannya hanya kepada penduduk kampung setempat dan bandar (yakni orang yang bermukim) memerlukan kepada dalil dan tidak ada dalil mengenai hal itu. (Lihat
Ikhtiyarat al-Syeikh Abdullah bin Hamid wa Ara’uhu al-Fiqhiyyah
, 1/255).
Kesimpulannya
Berdasarkan kepada kenyataan di atas,
kami berpendapat bahawa azan dan iqamah bagi orang yang bermusafir adalah sunat muakkad dan bukannya wajib sebagaimana halnya solat fardhu secara berjemaah.
Namun, jika orang yang bermusafir dapat melaungkan azan sebelum solat sebagai mengambil jalan keluar daripada khilaf, maka itu adalah lebih baik dan utama. Lebih-lebih lagi meninggalkan azan dan iqamah menyebabkan seseorang itu terlepas daripada mendapatkan fadhilat dan kelebihan-kelebihannya yang besar.
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya: “
Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.
”
Surah Ibrahim (40)
Bertarikh: 14 Ogos 2023 bersamaan 28 Muharram 1445 H


#2614: Maksud Hal

Soalan:
Assalamualaikum Dato’ Seri. Apakah yang dikatakan atau dimaksudkan dengan hal?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
وَمَا أُمِرُوا إِلَّا لِيَعْبُدُوا اللَّهَ مُخْلِصِينَ لَهُ الدِّينَ حُنَفَاءَ وَيُقِيمُوا الصَّلَاةَ وَيُؤْتُوا الزَّكَاةَ ۚ وَذَٰلِكَ دِينُ الْقَيِّمَةِ
Maksudnya: “
Pada hal mereka tidak diperintahkan melainkan supaya menyembah Allah dengan mengikhlaskan ibadat kepadaNya, lagi tetap teguh di atas tauhid; dan supaya mereka mendirikan sembahyang serta memberi zakat. Dan yang demikian itulah Ugama yang benar.
”
Surah al-Bayyinah (5)
Hal pada pengertian tasawuf ialah sesuatu keadaan yang lahir pada hati tanpa diusahakan dan disengajakan seperti rasa sedih, sukacita qabad, basat dan sebagainya.
Ibn Khaldun berkata:
“Para murid yang sedang melalui proses mujahadah dan ibadah khususnya, mereka akan berhasil memiliki ‘ahwal yang tertentu. Hal daripada Ahwal yang sedemikian sama ada ia terjadi dalam bentuk ibadah yang mantap, berkekalan hingga mencapai ke tahap ‘maqam, atau jika ‘Hal’ daripada ‘Ahwal’ itu tidak lahir dalam bentuk ibadah, mungkin ia akan lahir sebagai sifat pada jiwa, maka lahirlah rasa dukacita atau gembira, cergas atau sebagainya.” (Lihat
Soal Jawab A-Z Tentang Tasawuf
, hlm. 64)
Kami kemukakan di sini beberapa takrif
hal
 antaranya:
Imam al-Junaid
rahimahullah
berkata, “
Hal
ialah sesuatu yang turun kepada hati-hati dan dia bukan bersifat kekal.”
al-Qashani pula berkata, “
Hal
ialah yang datang kepada hati semata-mata kurniaan tanpa sebarang usaha seperti dukacita, takut, sukacita, perasaan rindu yang boleh hilang dengan zahirnya sifat nafsu.”
Al-Jurjani berkata, “
Hal
pada bahasa ialah kesudahan yang lalu dan permulaan yang akan datang.
Hal
di sisi ahli haq makna yang datang pada hati tanpa sebarang buat-buat.”
al-Sahrawardi berkata, “
Hal
dinamakan
hal
kerana dia berubah-ubah.”
Dengan sebab itu kami katakan, apabila seseorang hamba mendekatkan diri kepada Allah SWT dengan amalan yang soleh di samping makrifah dengan keimanan yang sebenar maka halnya boleh jadi akan naik dengan tinggi. Kadang-kadang para sahabah R.Anhum merasa dekat dengan Allah SWT apabila mereka dapat beramal dan merasakan kebesaran-Nya. Ketika itu
hal
nya meningkat dengan rasa takut di samping gembira dan sukacita.
Semoga Allah SWT kurniakan kepada kita ketaqwaan dan kebaikan dalam hidup. Amin. Kami akhiri dengan doa:
اللَّهُمَّ آتِ نُفُوْسَنَا تَقْوَاهَا، وَزَكِّهَا أَنْتَ خَيْرُ مَنْ زَكَّاهَا، أَنْتَ وَلِيُّهَا وَمَوْلاَهَا
Maksudnya:
“Ya Allah, berikanlah ke-takwaan pada jiwa kami, dan bersihkanlah ia kerana Engkaulah sebaik-baik yang dapat membersihkannya. Engkaulah Pelindung dan Tuan kepadanya.”
Bertarikh: 14 Ogos 2023 bersamaan 28 Muharram 1445 H


#2615: Maksud Mahabbah

Soalan:
Assalamualaikum Dato’ Seri. Apakah pandangan Fudhail bin Iyadh tentang
mahabbah
(rahmat dan kasih sayang)?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Allah SWT berfirman:
قُلْ إِن كُنتُمْ تُحِبُّونَ اللَّهَ فَاتَّبِعُونِي يُحْبِبْكُمُ اللَّهُ وَيَغْفِرْ لَكُمْ ذُنُوبَكُمْ ۗ وَاللَّهُ غَفُورٌ رَّحِيمٌ
Maksudnya: “
Katakanlah (wahai Muhammad): “Jika benar kamu mengasihi Allah maka ikutilah daku, nescaya Allah mengasihi kamu serta mengampunkan dosa-dosa kamu. Dan (ingatlah), Allah Maha Pengampun, lagi Maha Mengasihani.
”
Surah Ali Imran (31)
Kami terangkan dahulu biografi ringkas Fudhail bin Iyadh:
Beliau merupakan seorang yang kuat beribadat dan terkenal sebagai ahli zuhud sehingga digelar Abid al-Haramain. Mempunyai keberanian yang luar biasa. Beliau dilahirkan di Samarqand dan dibesarkan di Abi Warda, suatu tempat di daerah Khurasan.
Nama penuhnya ialah Abu Ali Fudhail bin Iyadh bin Mas’ud bin Bisyir al-Tamimi al-Yarbu’i, Al Hurasani berasal dari pinggiran kota Muru. Ada yang mengatakan beliau dilahirkan di Samarkand, beliau dibesarkan di kota Abyurd dan kemudiannya beliau menulis riwayat-riwayat hadith di kota Kufah kemudian berpindah di Mekkah dan bermukim disana hingga wafat di dalam bulan Muharram tahun 187 H.
Fudhail bin Iyadh pernah berkata: “Sesungguhnya aku merahmati dan merasa kasihan terhadap tiga golongan:
Orang yang mulia di kalangan kaum menjadi hina.
Orang yang kaya di kalangan kaum menjadi miskin.
Orang alim yang dipermainkan oleh dunia.” (Lihat
Soal Jawab A-Z Tentang Tasawuf
, hlm. 64)
اللَّهُمَّ إِنَّا نسْأَلُكَ الْهُدَى ، وَالتُّقَى ، وَالْعَفَافَ ، وَالْغِنَى
Maksudnya:
“Wahai Allah! Sesungguhnya kami memohon kepada-Mu petunjuk, ketakwaan, sifat iffah dan kekayaan.”
Bertarikh: 14 Ogos 2023 bersamaan 28 Muharram 1445 H


#2616: Mengapa Nabi Ibrahim Digelar Sebagai Khalilullah?

Soalan:
Assalamualaikum Dato’ Seri. Boleh ustaz tolong terangkan kenapa Nabi Ibrahim AS digelar Khalilullah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
ثُمَّ أَوْحَيْنَا إِلَيْكَ أَنِ اتَّبِعْ مِلَّةَ إِبْرَاهِيمَ حَنِيفًا ۖ وَمَا كَانَ مِنَ الْمُشْرِكِينَ
Maksudnya: “
Kemudian Kami wahyukan kepadamu (wahai Muhammad): Hendaklah engkau menurut ugama Nabi Ibrahim, yang berdiri teguh di atas jalan yang benar; dan tiadalah ia dari orang-orang musyrik.
”
Surah al-Nahl (123)
Ketika ditanya Nabi Ibrahim AS digelar sebagai Khailullah:
“Mengapa Allah SWT menjadikanmu Khalilullah (kekasih Allah)?
” Beliau menjawab:
Pertama
, tiada aku disuruh memilih dua perkara kecuali aku pilih untuk Allah SWT daripada yang lainnya.
Kedua
, aku tidak pernah risau terhadap rezekiku yang dijamin oleh Allah SWT
Ketiga
, tidak pernah makan sama ada waktu siang atau malam kecuali bersama tetamu. (Lihat
Soal Jawab A-Z Tentang Tasawuf
, hlm. 64-65)
Kami akhiri dengan ikrar dan doa:
أَصْبَحْنَا عَلَى فِطْرَةِ الْإِسْلَامِ وَعَلَى كَلِمَةِ الْإِخْلَاصِ ، وَعَلَى دِينِ نَبِيِّنَا مُحَمَّدٍ صَلَّى اللهُ عَلَيْهِ وَسَلَّمَ ، وَعَلَى مِلَّةِ أَبِينَا إِبْرَاهِيمَ حَنِيفًا مُسْلِمًا وَمَا كَانَ مِنَ الْمُشْرِكِينَ
Maksudnya:
“Kami hayati pagi ini di atas landasan fitrah dan perwatakan Islam, berpegang kepada kalimah ikhlas (kalimah syahadah), dan berpegang kepada agama Nabi kami Muhammad SAW yang juga agama ayah kami Ibrahim, yang berada di atas jalan yang lurus, muslim dan tidak tergolong dari kalangan orang-orang musyrik.”

Riwayat Ahmad (15360), (15363); al-Nasa’ie dalam
al-Sunan al-Kubra
 (9831) dan al-Tabarani dalam
al-Du’a
 (293)
Bertarikh: 14 Ogos 2023 bersamaan 28 Muharram 1445 H


#2617: Tidak Menyokong Filem Dengan Menonton Secara Cetak Rompak

Soalan:
Assalamualaikum Dato’ Seri. Sebagaimana yang kita tahu, kebanyakan filem memerlukan para pelakon untuk bersentuhan sesama ajnabi dan mendedahkan aurat mereka. Apakah hukum seseorang yang tidak mahu menyokong filem sebegitu tapi dia mahu mengambil manfaat daripada filem tersebut (pengajaran, informasi dan sejarah), lalu dia menontonnya secara cetak rompak?

Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan firman Allah SWT:
وَلَا تَأْكُلُوا أَمْوَالَكُم بَيْنَكُم بِالْبَاطِلِ وَتُدْلُوا بِهَا إِلَى الْحُكَّامِ لِتَأْكُلُوا فَرِيقًا مِّنْ أَمْوَالِ النَّاسِ بِالْإِثْمِ وَأَنتُمْ تَعْلَمُونَ
Maksudnya:
 “Dan janganlah kamu makan (atau mengambil) harta (orang-orang lain) di antara kamu dengan jalan yang salah, dan jangan pula kamu menghulurkan harta kamu (memberi rasuah) kepada hakim-hakim kerana hendak memakan (atau mengambil) sebahagian dari harta manusia dengan (berbuat) dosa, padahal kamu mengetahui (salahnya).”
(Surah al-Baqarah: 188)
Ayat di atas boleh difahami bahawa, janganlah sebahagian daripada kamu memakan (mengambil) harta sebahagian yang lain dengan cara yang batil seperti sumpah yang dusta, merampas, mencuri, rasuah, riba dan lain-lain. Selain itu, janganlah kamu menyampaikan hujah-hujah yang batil kepada hakim bagi tujuan memakan harta segolongan manusia dengan cara yang salah sedangkan kamu tahu perkara itu adalah haram ke atas kamu (melakukannya). (Lihat
al-Tafsir al-Muyassar
, hlm. 29)

Berkenaan isu cetak rompak, kami telah jawab di dalam artikel berikut:
#2010: Menonton Filem Cetak Rompak[1]
#2043: Menonton Filem Cetak Rompak Bagi Orang Bukan Islam[2]

Berbalik kepada soalan di atas, kami nyatakan
tidak menjadi masalah untuk menonton filem-filem sebegitu untuk mendapatkan informasi, namun mestilah secara lazimnya ia bukan filem yang berunsur seks dan mendatangkan syahwat
. Manakala dalam hal menonton filem cetak rompak, kami nyatakan
hukum menonton filem yang mempunyai hak cipta secara cetak rompak adalah haram
. Hal ini kerana ia merupakan hak cipta orang lain dan boleh disabitkan di bawah Seksyen 41 (3) Akta Hak Cipta 1987 yang mana jika disabitkan kesalahan, boleh didenda tidak kurang RM10,000 dan tidak lebih RM50,000 atau penjara tidak lebih lima tahun,” Namun, jika sekiranya pemilik filem berkenaan membenarkannya bagi tujuan promosi dan seumpamanya, maka hukumnya adalah dibolehkan.
Kami nasihatkan kepada khalayak masyarakat dan diri kami agar memilih filem-filem yang baik untuk ditonton. Inilah sebaik-baiknya dan sepatutnya. Mengambil iktibar dan inspirasi daripada filem yang baik juga memberi kesan yang baik dalam kehidupan kita
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Kami akhiri dengan doa:
اللَّهُمَّ جَنِّبْنَا مُنْكَرَاتِ الأَخْلاَقِ ، وَالأَهْوَاءِ ، وَالأَسْوَاءِ  وَالأَدْوَاءِ
Maksudnya:
“Ya Allah, jauhkanlah kami daripada akhlak yang mungkar, hawa nafsu, juga dari segala keburukan serta dari penyakit-penyakit yang membawa kepada kebinasaan.”
[1]

https://maktabahalbakri.com/2010-menonton-filem-cetak-rompak/
[2]

https://maktabahalbakri.com/2044-menonton-filem-cetak-rompak-bagi-orang-bukan-islam/

Bertarikh: 14 Ogos 2023 bersamaan 28 Muharram 1445 H


#2618: Jamak Qasar ke Rumah Mertua

Soalan:
Assalamualaikum Dato’ Seri. Saya telah membeli rumah di daerah A, manakala isteri saya telah membeli rumah di daerah B dan kampung mentua di daerah C. Jarak antara A – B adalah kurang daripada 2 marhalah, manakala A-C adalah lebih daripada 2 marhalah. Soalan saya, apabila kami pulang ke kampung mentua (A- C, lebih 2 marhalah), bolehkah kami singgah di rumah isteri (B) untuk solat jamak/qasar dalam perjalanan pergi atau balik? Terima kasih Dato’.

Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Firman Allah SWT:
وَإِذَا ضَرَبۡتُمۡ فِي ٱلۡأَرۡضِ فَلَيۡسَ عَلَيۡكُمۡ جُنَاحٌ أَن تَقۡصُرُواْ مِنَ ٱلصَّلَوٰةِ إِنۡ خِفۡتُمۡ أَن يَفۡتِنَكُمُ ٱلَّذِينَ كَفَرُوٓاْۚ إِنَّ ٱلۡكَٰفِرِينَ كَانُواْ لَكُمۡ عَدُوّٗا مُّبِينٗا
Maksudnya:
“Dan apabila kamu musafir di muka bumi, maka kamu tidaklah berdosa mengqasarkan (memendekkan) sembahyang jika kamu takut diserang oleh orang-orang kafir. Sesungguhnya orang-orang kafir itu adalah musuh yang amat nyata bagi kamu.”
Surah al-Nisa (101)
Ungkapan
فَلَيۡسَ عَلَيۡكُمۡ جُنَاحٌ
 yang bermaksud “maka tidaklah berdosa” difahami oleh para ulama ia digunakan bagi menunjukkan keharusan. (Lihat

al-Majmu’
,
 4/339)

Berkenaan solat jamak dan qasar ini, kami telah jawab dalam artikel sebelum ini:
#2392: Kekeliruan Dalam Mempraktikkan Solat Jamak[1]
#1907: Musafir Setiap Minggu Dan Menginap Di Hotel; Boleh Jamak Dan Qasar?[2]

Berbalik kepada soalan di atas, kami nyatakan ia bergantung kepada rumah mana yang dimukim. Sekiranya rumah A adalah rumah yang diduduki, maka tidak boleh untuk jamak dan qasar di rumah B disebabkan tidak mencapai 2 marhalah yakni 81 km. Akan tetapi, sekiranya saudara mahu ke rumah mertua (rumah C), maka dibolehkan untuk jamak dan qasar di rumah B atas dasar musafir.
Semoga perbahasan ini, sedikit sebanyak dapat membantu kita dalam melaksanakan perintah Allah dalam kehidupan harian kita.
Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya: “
Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.
”
Surah Ibrahim (40)

[1]

https://maktabahalbakri.com/2392-kekeliruan-dalam-mempraktikkan-solat-jamak/
[2]

https://maktabahalbakri.com/1907-musafir-setiap-minggu-dan-menginap-di-hotel-boleh-jamak-dan-qasar/
Bertarikh: 14 Ogos 2023 bersamaan 28 Muharram 1445 H


#2619: Solat Jamak kerana Meeting Syarikat

Soalan:
Assalamualaikum Dr. Saya ada pertanyaan berhubung dengan solat jamak’ qasar. Saya telah menghadiri beberapa siri mesyuarat dan rundingan mewakili organisasi saya di luar negara di mana kadang-kala sesi mesyuarat / rundingan ini mengambil masa lebih daripada seminggu. Hal ini tidak membolehkan saya untuk jama’ dan qasar solat di mana saya telah dikira bermukim. Terjadinya permasalahan apabila sesi mesyuarat itu melangkaui 2 waktu solat dan saya tidak boleh meninggalkan mesyuarat kerana menjadi satu-satunya wakil organisasi di dalam mesyuarat tersebut dan boleh menyebabkan beberapa perkara penting tidak dapat disampaikan di dalam mesyuarat dan juga terlepas beberapa perkara utama yang mampu menjejaskan kepentingan organisasi saya. Hal yang sama terjadi pada hari Jumaat di mana mesyuarat turut diadakan ketika waktu tersebut. adakah saya boleh untuk meneruskan solat jama’ untuk waktu tertentu sahaja disebabkan permasalahan ini? sebagai contoh hanya jama’ solat zuhur dan asar sahaja berikutan mesyuarat diadakan pada waktu tersebut dan magrib dan isyak solat seperti biasa.

Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Pada asasnya, solat secara
jamak
 mahupun secara
qasar
 termasuk dalam bentuk
rukhsah
 atau kemudahan yang diberikan kepada orang yang bermusafir ketika bersolat. Justeru, dia boleh melakukan solat yang 4 rakaat, iaitu Zuhur, Asar dan Isyak dengan 2 rakaat sahaja. Begitu juga dia boleh menghimpunkan (secara
jamak
) dua solat ketika menunaikannya iaitu antara solat Zuhur dan Asar dan antara solat Maghrib dan Isyak. Di antara dalil disyariatkan
qasar
 ialah firman Allah SWT:
وَإِذَا ضَرَبْتُمْ فِي الْأَرْضِ فَلَيْسَ عَلَيْكُمْ جُنَاحٌ أَن تَقْصُرُوا مِنَ الصَّلَاةِ
Maksudnya: “
Dan apabila kamu musafir di muka bumi, maka kamu tidaklah berdosa “mengqasarkan” (memendekkan) sembahyang.
”
(Surah al-Nisa’: 101)

Berkenaan jamak dan qasar ini, kami telah jawab dalam artikel sebelum ini:
#1640: Hari Apa Boleh Jamak Jika Musafir Dua Minggu?[1]
#1704: Jamak Qasar bagi Orang yang Musafir untuk Kursus Seminggu[2]
Berbalik kepada soalan di atas, kami nyatakan jika seseorang telah berazam untuk tinggal di tempat yang dia akan pergi selama empat hari atau lebih, maka ia bermaksud dia telah bermukim di tempat itu. Maka, sebaik sahaja dia sampai di tempat tersebut, statusnya dikira sebagai orang bermukim dan bukan lagi bermusafir. Menurut pengarang
al-Fiqh al-Manhaji
, apabila berniat menetap selama empat hari (atau lebih), maka jadilah tempat yang dituju itu seolah-olah negerinya atau tempat tinggalnya yang tetap. Oleh itu dia tidak harus bersolat
qasar
 lagi di situ dan haknya untuk bersolat
qasar
 kekal semasa dalam perjalanan sahaja. (Lihat
al-Fiqh al-Manhaji
, 1/186). Oleh itu, saudara wajib mendirikan solat secara sempurna seperti biasa.
Kami mengesyorkan sebagai seorang Islam yang peka kepada solat, maka bolehlah waktu seperti anda pergi ke tandas atau berehat sekejap untuk solat yang saya yakin boleh dilakukan dengan sebaik mungkin. Jika seseorang ingin mentaati Allah SWT sudah pasti ada jalannya.
Semoga kita semua termasuk dalam golongan yang mendirikan solat. Marilah sama-sama kita berdoa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya:
“Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.”

[1]

https://maktabahalbakri.com/1640-hari-apa-boleh-jamak-jika-musafir-dua-minggu/
[2]

https://maktabahalbakri.com/1707-jamak-qasar-bagi-orang-yang-musafir-untuk-kursus-seminggu/
Bertarikh: 14 Ogos 2023 bersamaan 28 Muharram 1445 H